
הכנסת העשרים
מושב רביעי
<פרוטוקול מס' 573>
מישיבת ועדת החוקה, חוק ומשפט
יום רביעי, י"ג באדר התשע"ח (28 בפברואר 2018), שעה 9:00
<סדר-היום:>
<1. הצעת חוק חסימת גישה לקווי טלפון המשמשים לפרסום ומסירת מידע בדבר זנות, התשע"ז–2017.>
<2. הצעת חוק חסימת קו טלפון של ספק שירותי מין, התשע"ז–2017.>
<3. הצעת חוק חסימת מספר טלפון לשם מניעת ביצוע עבירות, התשע"ז–2017.>
נכחו:

<חברי הוועדה:> 
ניסן סלומינסקי – היו"ר
ענת ברקו

שולי מועלם-רפאלי

מרב מיכאלי

אורי מקלב

חברי הכנסת:
יוליה מלינובסקי
רוברט אילטוב
<מוזמנים:> 
	ליאור חיימוביץ
	–
	יועץ השר, המשרד לביטחון פנים

	פקד דנה צ'רנובלסקי
	–
	ע' יועמ"ש, משטרת ישראל, המשרד לביטחון פנים

	רפ"ק איריס ענבים
	–
	ק' חוקרים נוער ארצי, המשרד לביטחון פנים

	רפ"ק שרית פרץ
	–
	ק' חוקרים ארצי, המשרד לביטחון פנים

	יואל הדר
	–
	יועמ"ש, המשרד לביטחון פנים

	אתי כהנא
	–
	עו"ד, ר' א' הרשות למאבק באלימות סמים ואלכוהול, המשרד לביטחון פנים

	בוסנה מהרט דסה
	–
	ע' יועמ"ש, המשרד לביטחון פנים

	אוסנת חיטרון
	–
	עו"ד, מח' ייעוץ וחקיקה, משרד המשפטים

	ניצן ליבנה
	–
	עו"ד, לשכה המשפטית, משרד התקשורת

	ניצן כהנא
	–
	עו"ד, מנהלת שותפה במטה למאבק בסחר בנשים ובזנות

	רונן לשם
	–
	עו"ד, לשכה משפטית, "פלאפון"

	אורלי בן שמאי
	–
	שדלן/ית (אימפקט (ל.א.ב) בע"מ), מייצג/ת את פלאפון תקשורת בע"מ


<ייעוץ משפטי: >
נעמה מנחמי
<מנהל הוועדה:>
אסף פרידמן
<רישום פרלמנטרי:>
רונית יצחק
<1. הצעת חוק חסימת גישה לקווי טלפון המשמשים לפרסום ומסירת מידע בדבר זנות, התשע"ז–2017>
<2. הצעת חוק חסימת קו טלפון של ספק שירותי מין, התשע"ז–2017>
<3. הצעת חוק חסימת מספר טלפון לשם מניעת ביצוע עבירות, התשע"ז–2017>
<היו"ר ניסן סלומינסקי:>
בוקר טוב לחבריי חברי הכנסת; בוקר טוב לאנשי הממלכה; למשטרת ישראל ולמחלקותיה, אני רואה שחלק עם מדים, חלק בלי; בוקר טוב למצטרפים. אנחנו עוסקים בהצעת חוק חשובה, היא גם רגישה, ואני מקווה שנוכל לצלוח אותה ולהגיע לתועלת מבלי לעבור יותר מדיי גבולות. 
יש לנו שתי הצעות חוק פרטיות והצעת חוק ממשלתית. מציעות הצעות החוק הפרטיות לא נמצאות, אז אני לא יכול למזג אותן כרגע, רק על דעתן. 
<ענת ברקו (הליכוד):>
אין לי בעיה.
<היו"ר ניסן סלומינסקי:>
בין כך ובין כך נתחיל בהצעת החוק הממשלתית, ולכשתבואנה מגישות ההצעות הפרטיות, אם ירצו נמזג, ואם לא, נתקדם עם הצעת החוק הממשלתית. אז מי עומד מולנו?
<נעמה מנחמי:>
אולי הבט"פ יציג.
<יואל הדר:>
אנחנו, המסלול הרגיל, נציג בגדול.

<היו"ר ניסן סלומינסקי:>
מאה אחוז, בגדול, ואחר כך נכנסים לקריאה.

<יואל הדר:>
ואחר כך לקריאה, ומצומצמת, ונפרט ונסביר. בוקר טוב, אנחנו חושבים שבאנו עם הצעת חוק הפעם שהיא מאוד נקודתית, ממוקדת, והיא נדרשת מפני שהדבר הזה בהחלט, לצערנו, קיים הרבה מאוד שנים, וסוף סוף הגענו לטפל בזה. 
<היו"ר ניסן סלומינסקי:>
שמעת מה שהוא אמר? הוא הדגיש שזה הפעם. רק לתשומת לבך, בדיונים אחר כך הוא ידגיש שזה הפעם.

<יואל הדר:>
מה הפעם?

<היו"ר ניסן סלומינסקי:>
כך אמרת: הפעם באנו עם הצעת חוק.

<אסף פרידמן:>
רק הפעם.

<היו"ר ניסן סלומינסקי:>
זאת אומרת שהפעם הזאת אומרת לגבי הצעות אחרות דברים אחרים.

<יואל הדר:>
גם הפעם.

<היו"ר ניסן סלומינסקי:>
אה, גם הפעם. 
<יואל הדר:>
כל פעם שאנחנו מגיעים זה הפעם.

<היו"ר ניסן סלומינסקי:>
המילה גם לא הייתה, אז שמנו את ליבנו לעניין, וזה בסדר.
<יואל הדר:>
אבל, אדוני, אנחנו זה המשרד לביטחון פנים, יש לך, אני מניח, עוד גורמים אחרים פה. אני אומר שהמשרד לביטחון פנים מגיע כל פעם עם משהו שהוא בשל, והוא סבור שהגיע הזמן - - -
<היו"ר ניסן סלומינסקי:>
אה, הבנתי. תרשום שהוא רמז שמשרדים אחרים לא מגישים הצעות מסודרות.

<אסף פרידמן:>
יש פה נציגים של משרדים אחרים.

<היו"ר ניסן סלומינסקי:>
אנחנו לפני פורים, אז זה לא יעזור לך, אתה צריך לדקדק במילותיך.
<יואל הדר:>
אדוני, אני מדקדק במילותיי. אדוני מפרש מה שהוא רוצה.
<היו"ר ניסן סלומינסקי:>
אז אנחנו מסיקים. בסדר, הפירוש הוא גם, יכול להיות שבאמת לזה התכוונת, וזה בסדר.
<יואל הדר:>
רבות מחשבות בלב איש. 

<היו"ר ניסן סלומינסקי:>
אבל עצת השם תקום, מי יודע מהי? הלאה.

<יואל הדר:>
במקרה הזה באנו לטפל בבעיה נקודתית. לצערי הרב, לא נוכל לעשות בהצעה הזאת לתיקונו של עולם, אבל במסגרת הזאת אני מקווה שנצליח לטפל בבעיה הנקודתית, ונצטרך בעתיד לטפל גם בנושאים אחרים כדי לסגור את כל הנושא. אבל גם חשוב לטפל בבעיה הנקודתית, גם זה מאוד חשוב. זאת קריאת כיוון גם מבחינה מהותית, וגם קריאת כיוון ציבורית כלפי איך שהמחוקק והכנסת והממשלה רואה את הנושא הזה.

באנו לחוקק חוק או לקדם הצעת חוק שמטרתה בעצם חסימת קווי טלפון על עבירות שהן איסור פרסום ומסירת מידע בדבר זנות של קטין; איסור פרסום בדבר שירות זנות של בגיר; הטלפונים שמשמשים לצורך יצוא, יבוא וסחר באספקה של סמים; וכן תיווך בנושא של סמים; הדחת קטין לסמים מסוכנים; וכן לגבי חוק המעבר ותופעת השימוש בחומרים מסכנים שידועים בתור סמי פיצוציות, אז איסור הפצה והדחת קטין לחומר אסור בהפצה. 

גם המחוקק ראה את כל העבירות האלה כעבירות מאוד חמורות עם סנקציות חמורות בצידן, בעיקר בכל מה שקשור לסמים, עבירות 20 שנה, 25 שנה לגבי קטין. זאת אומרת, יש חומרה מהותית בעניין הזה. אנחנו מדברים על הנושא של הסחר, אנחנו לא מדברים על הנושא של שימוש, אלא סחר, מי שגורם בעצם לאדם אחר להזדקק לאירועים האלה, והוא עושה מזה בעצם את הרווח הכלכלי. את זה אנחנו בעצם רוצים למנוע. ולכן, חוקקנו גם בעזרת משרד המשפטים, ביחד איתם​ – כשבחלק מהדברים הם סייגו אותנו, מה שאנחנו רצינו לעשות קצת יותר סייגו אותנו – ואנחנו מביאים הצעת חוק בהסכמה יחד עם משרד המשפטים. ואני מקווה שנצליח היום לחוקק את החוק הזה. גם הצעות החוק הפרטיות תואמות, לטעמי, להצעת החוק הממשלתית. 
<היו"ר ניסן סלומינסקי:>
לא מדברים רק על זנות, ופה יש תוספת. לכשתבוא גם המגישה השנייה אנחנו נשאל אותן אם הן רוצות למזג או לא.
<יואל הדר:>
אבל זה שהצענו יותר זה לא בא לגרוע מההצעה המקורית של הצעות החוק הפרטיות, ואני מקווה שנצליח לקדם את זה היום. 

<נעמה מנחמי:>
אפשר שאלת חידוד?
<היו"ר ניסן סלומינסקי:>
עוד מעט. לזכות הנושא, הבאתם חומר דוגמה.

<יואל הדר:>
כן, הבאנו.

<היו"ר ניסן סלומינסקי:>
חיוך, איפה החיוך? 

<יואל הדר:>
- - -
<ליאור חיימוביץ:>
ציפינו שזה יגיע מארגוני החברה האזרחית.
<היו"ר ניסן סלומינסקי:>
חילקו לאדוני, כמו שהם אומרים.
<אתי כהנא:>
גם אני הבאתי קצת.
<אסף פרידמן:>
גם סמים.

<ענת ברקו (הליכוד):>
משלוחים, אה? תראו את הסמים.
<היו"ר ניסן סלומינסקי:>
רגע, אני אצרף לך את שניהם, בבקשה. מהממלכה, עוד מישהו? דנה, רוצה לומר משהו?
<דנה צרנובלסקי:>
אני אגיד כמה מילים. בהמשך לדבריו של יואל, הצעת החוק הזאת נולדה הרבה בעקבות ביקורות שהוטחו בנו על התופעות האלה שבהן כרטיסי ביקור ופליירים מסתובבים ברחובות. משטרת ישראל בעצם מתקשה בהרבה מקרים לפעול נגד זה, כי בסופו של דבר כשהפלייר מופיע אין לי את מי שחילק אותו, אין לי את מי שהזמין אותו, אין לי בדרך כלל גם את מי שהדפיס אותו. אם יש לי ​– יש כאן נציגות של חטיבת החקירות שיוכלו להגיד מה אנחנו כן עושים כשאנחנו מצליחים – כמובן שבסופו של דבר אנחנו רוצים להגיע אל האנשים שמאחורי הפרסום. אבל כשיש לי פרסום כזה ברחוב, הרבה פעמים יש קושי. 
וגם אם אנחנו מתקשרים למס' הטלפון ואנחנו מנסים לעשות את זה, הרבה פעמים מי שבסופו של דבר נגיע אליו הוא איזשהו אדם ששמים אותו בחזית. במקרה של פרסום שירותי זנות זאת תהיה האישה בזנות שהיא תשים את עצמה, היא לא תגיד: כן, יש סרסור והוא שולח אותי, מי שהזמין את ההדפסות זה מי שחי על חשבוני בעצם. היא תשים את עצמה: זו אני עשיתי, אני כאן, אני לבד. ואנחנו בסופו של דבר לא כל כך רוצים לפעול כלפיה, אנחנו רוצים למצוא את מי שמאחוריה. 
גם בנושא של הסמים, אם מזמינים באמצעות הכרטיסים האלה אז בדרך כלל מי שיגיע זה איזשהו שליח צעיר, לא הוא זה שעומד מאחורי העסק הזה, וגם הוא לא היעד שלנו. אנחנו רוצים להגיע למי שמאחור. 
<ענת ברקו (הליכוד):>
סליחה רגע, אבל הבלדרים יודעים שהם בעצם עושים שירות משלוחים של סמים? 
<דנה צרנובלסקי:>
אני מתארת לעצמי שכן.
<אתי כהנא:>
בדרך כלל. הם מן הסתם מתוגמלים.
<קריאה:>
הם מתוגמלים היטב.

<ענת ברקו (הליכוד):>
זאת אומרת שהם גם - - -
<דנה צרנובלסקי:>
הם גם מבצעים עבירה, זה נכון, אבל בסוף הם פחות - - -

<ענת ברקו (הליכוד):>
הם לא הכי חשובים, אבל הם - - -

<קריאות:>
- - - 

<יואל הדר:>
אבל זה לא החוק הזה.

<היו"ר ניסן סלומינסקי:>
יש שני דברים. יש את החוק שבא לדבר על זה שמי שעוסק בסחר בסמים יש לו כך וכך, לא זה החוק. פה החוק בא לתפוס - - - 

<ענת ברקו (הליכוד):>
לחסום את קווי הטלפון, ברור.
<היו"ר ניסן סלומינסקי:>
לנסות לחסום את אותו מס' טלפון שמסתובב, שאף אחד לא יודע מי מאחוריו, אבל הוא מסתובב להרבה מאוד אנשים, ודרך הפלאפון הזה אפשר להגיע לזנות או לבתי הבושת או לסמים. 

<ענת ברקו (הליכוד):>
אדוני היושב-ראש, פשוט לא רציתי שימעיטו גם בעשייה של הבלדרים האלה. 

<היו"ר ניסן סלומינסקי:>
לא, זה בלי קשר, ודאי שצריכים, אבל זה לא החוק הזה. 

<דנה צרנובלסקי:>
לא ממעיטים, אבל נגעת בנקודה חשובה, שבאמת אותו שליח שיבוא ויביא את הסם הוא אכן גם מבצע עבירה. אבל נניח שאני מוציאה אותו, עצרתי, הרחקתי אותו, הוא לא יבצע את זה עדיין, אבל הוא לא השליח היחיד, הוא לא זה שעומד מאחורי הקלעים. 
<ענת ברקו (הליכוד):>
ברור.

<דנה צרנובלסקי:>
ולכן, גם אם תפסתי אותו, הכרטיסים שם ממשיכים להסתובב, הפליירים ממשיכים להסתובב, וימשיכו את הפעילות הפלילית הזאת. ובעצם האמצעי שמשמש לתקשורת בין הספק לבין הצרכנים, שזה הקהל הרחב שהוא מציע לו את השירות, מה שאני יכולה לעשות באותו רגע בצורה הכי אפקטיבית כדי להפסיק את ביצוע העבירה באופן מיידי, כי היא ממשיכה להתבצע, זה לנתק את אותו צינור תקשורת ביניהם, שזה קו הטלפון. 
כמובן שלנו כמשטרה האינטרס הוא לתפוס את העבריינים שמאחורי הדבר הזה, לנתק את קו הטלפון, זה תמיד ברור לנו, לא ייתן מענה מלא. זאת לא השאיפה של משטרת ישראל, אבל זה כלי שיעזור לנו להתמודד עם התופעות האלה, להכביד עליהם, לסכל אותם בצורה מסוימת. 
אנחנו לא משלים את עצמנו שיום אחרי שתפורסם הצעת החוק הזו ברשומות ונתחיל לפעול תופעת הזנות ותופעת הסמים ימוגרו. אנחנו לא חושבים שזה הכלי שימגר, זה כלי שיעזור לנו להפחית, לשבש ולסכל. 

<ליאור חיימוביץ:>
להכביד.
<היו"ר ניסן סלומינסקי:>
חשוב להדגיש שהחסימה היא לא עונש. החסימה נועדה כדי למנוע. זה חשוב מאוד.

<דנה צרנובלסקי:>
בדיוק, נכון. זאת בדיוק התכלית שהיא בבסיס כל החקיקות של האמצעים המינהליים החלופיים שהעברנו בזמן האחרון. התכלית היא למנוע את ביצוע העבירה, זה כלי - - - פלילי, אין כאן ענישה. אני גם חושבת שביחס לעבירות החמורות האלה זאת לא ענישה. ניתוק קו טלפון הוא גם לא בתחושה של עונש. כלומר, מי שיחווה את העונש הזה אם הוא היה חושב שזה כל העונש שהוא יקבל אני חושבת שהוא היה שמח. זאת לא ענישה, זאת מניעה.
<היו"ר ניסן סלומינסקי:>
ולכן החוק הזה לא מטפל באנשי הקצה, הם לא עניינינו. יכול להיות שאם הם צרכני סמים ונכנסים לחוק, הם יטופלו במסגרת החוק. זה לא עניינו של החוק פה. החוק פה בא לנסות בחסימת הטלפונים למנוע את ההפצה, זה צריך להיות מהסוג הזה.
<ליאור חיימוביץ:>
וגם לפגוע באינטרס הכלכלי.
<מרב מיכאלי (המחנה הציוני):>
אם יורשה לי, אדוני.

<היו"ר ניסן סלומינסקי:>
אולי אני אתן להם להציג, ואז אני אתן לך לשאול.

<מרב מיכאלי (המחנה הציוני):>
מאה אחוז. לא לשאול, יותר להציג את ההצעה הפרטית.
<היו"ר ניסן סלומינסקי:>
בכבוד. זה ודאי, חיכיתי שתגיעו, לכן נתתי להם קודם.

<מרב מיכאלי (המחנה הציוני):>
אין בעיה. אם אדוני רוצה שתסיים הממלכה, בכיף. אדרבה, אדרבה, תמשיך הממלכה.

<היו"ר ניסן סלומינסקי:>
בינתיים המציעה השנייה תגיע, היא אמרה שהיא מאחרת. בבקשה, אתי.
<אתי כהנא:>
אני רוצה לומר שזה בעצם כלי נוסף שמשתלב בתוך מערך כולל של כלים שנאלצנו להוסיף לאחרונה במסגרת המאבק בתופעה, שהיא תופעה מאוד מאוד בעייתית של הפצת סמי פיצוציות והפצה של סמים. כשגם אמצעי החקיקה, שנקטנו כדי להתמודד עם התופעה הזאת שהייתה לפני כמה שנים בעצם בזירה הפיזית, בהחלט עשו את השפעתם. והיום הזירה עברה יותר לאותה זירה של אינטרנט ופליירים, שהחקיקה החדשה, שזה אחד מן החוקים במסגרתה, באה להיאבק בהתמודדות הזאת. וזה כלי יעיל, משום שהוא בעצם מנתק. הוא למעשה לא מאפשר יותר גישה לאותו מקור של אספקת סמים וסמי פיצוציות. 
כשאנחנו מדברים על הנושא הזה שנחשפים לאותם פליירים ופרסומים ילדים, קטינים, אנשים מאוד צעירים, שגם מתפתים מאוד מהפרסומים האלה – אם יכולתם לראות גם מוצגים, למשל לגבי סמי פיצוציות, "מאה אחוז חוקי", אפילו ראינו פרסומים של "בסיעתא דשמיא" בקצה בחלק מהפרסומים האלה כדי לשוות לזה גם איזה נופך מסוים. 
<ענת ברקו (הליכוד):>
יש לך את הטופס?
<מרב מיכאלי (המחנה הציוני):>
את הפליירים האלה.
<אתי כהנא:>
זה רק אחד מיני רבים, אלו דוגמאות. אז פרסומים מן הסוג הזה – וזה לפעמים מתגולל ברחובות ובתיבות דואר, אז זה לא רק באינטרנט, הם מזמינים, מפתים. והיום חלק מהאסטרטגיות של התמודדות עם תופעות כאלה זה צמצום הנגישות, צמצום הגישה לאפשרות הזאת. לכן, החקיקה הזאת חשובה. 
צריך גם לזכור שמאחורי הטלפונים האלה בדרך כלל לא עומד אדם נגיש, כיוון שאלו הטכניקות של טוקמנים, מה שנקרא, שבעצם כשאתה פונה לחברות הטלפונים אתה לא מקבל בדרך כלל אדם עם זהות, ולכן הדרך היחידה לעצור את האפשרות של המשך הסחר באופן הזה היא פשוט לבלום. אז תמיד אפשר באמת לקנות טוקמן חדש, אבל זה משבש. ולצערנו, היום נמצאים במאבק שככל שנוכל יותר לשבש את המשך הפעילות הזו אני חושבת שהתקדמנו צעד אחד קדימה. 
כמו שאמרה דנה, זה לא ממגר, זה לא יכול להפסיק תופעות, אבל זה בהחלט יכול להקשות, להכביד, אול אפילו לפגוע בכדאיות. כי אם כל הזמן צריכים לפרסם דברים אחרים ולקנות עם אותם סוחרים, צריכים כל הזמן להפסיק ולקדם קדימה, מבחינתם זה מכביד עליהם, וזה בהחלט כלי משמעותי ורלוונטי ואפקטיבי, להבנתנו, לצמצם את התופעה הזאת.
<היו"ר ניסן סלומינסקי:>
שרית.
<שרית פרץ:>
רק בקצרה לומר שלפחות בתחום של פרסום שירותי זנות, במקביל לחוק של הגבלת גישה לאתרי אינטרנט, אני רואה בעצם בפעילות שעשינו נגד אתרים כאלו פעילות מאוד מאוד ארוכה ומסורבלת, ובאמת התהליך הוא מול משרד המשפטים ובתי משפט. זה תהליך שברגע שאתה רוצה בעצם לחסום גישה לאתר אינטרנט אתה צריך באמת לעשות פעילות מאוד מאוד רצינית וגם טכנית כדי להוכיח ראיה, או בסופו של דבר בית משפט הוא זה שמקבל בעצם את תיק החקירה ומחליט האם לחסום או לא לחסום. 
וכאן בהצעת החוק הזאת הטיפול יהיה הרבה יותר מהיר. נכון, הוא לא ימגר לחלוטין, אבל לנו כמשטרה יהיה איזשהו כלי הרבה יותר מהיר ויעיל גם באתרי האינטרנט לחסום בעצם את הטלפונים. כלומר, מאוד יכול להיות שברגע שאני אדע על אתר, לדוגמה, "סקס אדיר", יש שם כמה נשים שמפרסמות את עצמן באמצעות מספרי טלפון, יהיה לנו קל יותר לחסום את הטלפונים מאשר להגביל את האתר. נעשה את הדברים במקביל, אבל מבחינה אפקטיבית זה יהיה הרבה יותר מהיר לפעול על-פי החוק הזה ולא על-פי חוק הגבלת גישה. זה בהיבט הזה. 

הוכחה גם לנושא של מיגור התופעה, למשל באילת, באילת בעבר, מי שיודע, מכיר וראה, כשהיית מטייל באילת היית פשוט הולך בין כרטיסי ביקור כאלה. והייתה שם פעילות מאוד מאוד רצינית, אבל במישור האזרחי יותר. העירייה בעצם עשתה שם איזושהי פעילות, והיום אפשר לראות באמת פחות ופחות את כרטיסי הביקור האלה. אם לנו בזמנו היה את החוק הזה, את הכלי הספציפי הזה, היה הרבה יותר קל, היינו חוסמים בעצם את מספרי הטלפון שמופיעים על כרטיסי הביקור, ויכולנו לעשות את זה במישור הפלילי והמהיר יותר.
<היו"ר ניסן סלומינסקי:>
תודה.

<דנה צרנובלסקי:>
רק עוד הערה קטנה בהמשך לדברים שנאמרו כאן. ההסדר הזה גם יאפשר לנו במקרים מסוימים – אם הגבלת הגישה לאתר האינטרנט היא פחות כירורגית, כאן אני מנתקת את קו הטלפון הבעייתי, באתר אינטרנט אני מגבילה גישה לאתר, ולפעמים אני לא אוכל לעמוד בקריטריונים שם בגלל שיכול להיות שהאתר הזה כולל גם תכנים לגיטימיים. כאן הפעילות היא הרבה יותר כירורגית, אני מתמודדת עם המס' הבעייתי. כי אם יש שם הרבה מודעות וחלקן לגיטימיות ומודעה אחת בעייתית, החוק של הגבלת גישה לאתרי אינטרנט לא ייתן לי מענה, לא מענה מידתי. והחוק הזה ייתן לי את המענה המידתי המתבקש. אני מתמודדת עם הנקודה הבעייתית שיש שם באתר האינטרנט.
<היו"ר ניסן סלומינסקי:>
עוד מישהו מהממלכה?
<נעמה מנחמי:>
אם הממלכה סיימה, אשמח לחדד את הנושא.
<מרב מיכאלי (המחנה הציוני):>
אשמח אם הם יחדדו איזה נושא לפני שנעבור, ואם רק נעמה תבקש, בתוך ההצגה של זה.
<היו"ר ניסן סלומינסקי:>
תשאלי.

<נעמה מנחמי:>
הייתי רוצה שתתייחסו באמת לכך שעיקר השיח שהיה עד עכשיו היה באמת לגבי מספרים שמפורסמים ברבים, אותו מס' שמופיע באתר האינטרנט, אותו מס' שנמצא בכרטיסי הביקור. אבל הצעת החוק כפי שהיא מנוסחת היא לא מצומצמת רק לנושא של פרסום, אלא גם לטלפונים שמשמשים, לדוגמה, אפשר לחשוב על אותו בחור שמביא לחבר'ה שלו פעם בשבועיים סמים. הוא מבחינת החוק גם יכול להיחשב למפיץ, אלא אם אני טועה, ואם כן, תקנו אותי, או תיווך. 
<היו"ר ניסן סלומינסקי:>
עשיתי קצת בירור בנושא, הם מתכוונים במפורש, הם יגידו את זה עוד מעט, בכל אופן מה שיהיה זה הנושא של הפרסום והשיווק. לאותו אדם שמביא לחבר'ה לא צריכים לחסום את מס' הטלפון, כי המשטרה יודעת והיא תעצור אותו בגין סחר בסמים. 

<דנה צרנובלסקי:>
איך אני אגיע למס' הטלפון שלו אם אני לא מגיעה אליו?
<מרב מיכאלי (המחנה הציוני):>
אבל זה צריך להיות רשום בצורה מפורשת.
<נעמה מנחמי:>
אם כך, אז למה לא נכתוב את זה בצורה מפורשת בהצעת החוק כפי שהיה אגב בהצעות חוק הפרטיות שדיברו באמת על פרסום אסור? 

<היו"ר ניסן סלומינסקי:>
נעבור עוד מעט.

<דנה צרנובלסקי:>
יש את עבירת הפרסום שהיא עבירה כשלעצמה, וזאת גם העבירה שנכתבה פה. 

<מרב מיכאלי (המחנה הציוני):>
נכון.
<דנה צרנובלסקי:>
בסמים אין את עבירת הפרסום, ולכן לא יכולנו להגיד שזה טלפון שהתבצעה פה עבירת פרסום כי היא לא קיימת.
<נעמה מנחמי:>
אז אפשר להגיד שטלפון שמפורסם ברבים כטלפון שמשמש לעבירה מסוג העבירות - - - 

<היו"ר ניסן סלומינסקי:>
כשנתחיל לקרוא נמצא את הנוסח.
<נעמה מנחמי:>
ברור שנוסח אפשר למצוא, אני קודם כול רוצה לוודא את העיקרון.
<מרב מיכאלי (המחנה הציוני):>
במהות.
<נעמה מנחמי:>
מה המהות שעומדת מאחורי הצעת החוק.

<היו"ר ניסן סלומינסקי:>
אמרתי מה המהות שאנחנו מתכוונים, ואני מניח שגם המשטרה מתכוונת, וגם לאחר בירור איתם זה מה שהם מתכוונים בנושא הזה. 
<נעמה מנחמי:>
זה לא מה שנאמר פה קודם.
<היו"ר ניסן סלומינסקי:>
זה מה שנאמר. עוד שאלות? 
<נעמה מנחמי:>
אני מחכה לתשובה לגבי זה. אם זה ייפתר אז זה גם משפיע על קריאת יתר הצעת החוק, כי ברגע שהצעת חוק מתייחסת למשהו ספציפי יותר ההסדרים שם יכולים להיות קצת יותר חריפים לעומת הסדרים שחלים, אולי לא על משתמשי הקצה ממש, אלא על משתמשי - - - 

<היו"ר ניסן סלומינסקי:>
עוד פעם, אז בואו נגדיר.
<דנה צרנובלסקי:>
זאת כוונתנו.
<נעמה מנחמי:>
זאת כוונתכם, אז אפשר יהיה לנסח. בסדר גמור. אם ככה דובר אז מצוין.
<יואל הדר:>
צריך לעשות את הניסוח, שלא יהיה מצב שיצמצמו את מה שאנחנו רוצים.
<היו"ר ניסן סלומינסקי:>
תכף נגיע לניסוח.
<ליאור חיימוביץ:>
שלא תהיה דרישה שהפרסום של מס' הטלפון ייעשה בשלט חוצות או בצורה פומבית רחבה. דיונים בקבוצה באינטרנט ובפייסבוק זה גם פרסום.

<יואל הדר:>
בווטסאפ. 

<ליאור חיימוביץ:>
גם פרסום בווטסאפ זה פרסום.

<נעמה מנחמי:>
זה פרסום ברבים. 

<ליאור חיימוביץ:>
לא רק ברבים, לא חייב להיות פתוח לכל אחד, גם פתוח לקבוצה מצומצמת הוא פרסום ברבים.
<יואל הדר:>
נכון, זה גם רבים.

<מרב מיכאלי (המחנה הציוני):>
מה זה קבוצה? תסביר קבוצה.
<ליאור חיימוביץ:>
אם פתחתי קבוצה באפליקציה שנקראת "טלגרם" או בווטסאפ, שהיא קבוצה של 50 איש, ואני מפרסם אך ורק להם את מס' הטלפון שלי, זה עדיין פרסום של מס' טלפון לצורך ביצוע עבירה, ודאי.
<מרב מיכאלי (המחנה הציוני):>
השאלה לכמה אנשים. 

<קריאות:>
- - -

<נעמה מנחמי:>
עדיף דווקא לא לכתוב, ואני חושבת שזה לפרשנות בית המשפט. 

<מרב מיכאלי (המחנה הציוני):>
5,000 זה כן?
<קריאות:>
- - -
<ליאור חיימוביץ:>
ו-15 זה רבים?
<היו"ר ניסן סלומינסקי:>
רבותיי, אני מבקש, כמות האנשים היא פחות רלוונטית פה, מה שחשוב זאת הצורה והדרך. כלומר, יש מישהו שמפרסם את הטלפון ודרך הטלפון הזה אנשים מגיעים אליו, אם זה לזנות, אם זה לסמים או לדברים המסוכנים האלו, זה הרעיון. אם דרך הפלאפון הזה יגיעו חמישה אנשים או 1,000 איש, אנחנו לא יודעים להגיד. אבל הרעיון הוא שיש טלפון שדרכו אנשים מסוימים מגיעים לספק, ואם אנחנו חוסמים את הטלפון הזה אז ממילא חסמנו להם את הגישה לספק של הסמים או של הזנות, זה הפרינציפ של זה. 
לכן, אנחנו לא מתעסקים באיש הקצה ולא מתעסקים עם מישהו שרוכש כמות מסוימת ומרים טלפון לחבר'ה שלו ואומר: חבר'ה, בעוד יומיים במקום הזה אנחנו עושים חגיגה, יש לי סמים. אליו המשטרה, אם היא יודעת שזה קיים, אז היא יודעת להגיע אליו, והוא ייתפס על סחר בסמים. לא רלוונטי לחסימת המס', כי אין שם מס' לחסום במובן הזה.
<ליאור חיימוביץ:>
אפשר עוד הערה?

<היו"ר ניסן סלומינסקי:>
כן.

<ליאור חיימוביץ:>
ההערה של היושב-ראש פה היא מאוד מאוד חשובה גם לחברות הכנסת.

<היו"ר ניסן סלומינסקי:>
רגע, אני לא בטוח שהיא שמעה בפרוטוקול, תחזור על זה.

<יואל הדר:>
לא שמעתי אם הפעם ההערה של היושב-ראש חשובה.
<היו"ר ניסן סלומינסקי:>
אתה רואה שהוא לא אמר.

<ליאור חיימוביץ:>
חשוב מאוד להדגיש ולחדד את הנושא הזה שכאשר ניתן להגיע לבעל הטלפון אז זאת תהיה האפשרות היותר מועדפת על משטרת ישראל, כמובן. 
<היו"ר ניסן סלומינסקי:>
לא לחסום את הפלאפון.
<מרב מיכאלי (המחנה הציוני):>
ברור.
<ליאור חיימוביץ:>
החוק הזה נועד למקרים שבהם אנחנו לא יודעים מי עומד מאחורי מס' הטלפון, בדרך כלל זה "פריפייד", זה טוקמנים כאלה שאין מאחוריהם אף אחד, ואליהם נועד החוק הזה. 

<היו"ר ניסן סלומינסקי:>
שמענו את נציגי הממלכה שהציגו את החוק הממשלתי. חברותיי שיש להן, כל אחת מכן, הצעת חוק פרטית, תציגו בקצרה, אם אתן רוצות הזכות תעבור אליכן, ואז אם תרצו נמזג, ואחר כך נוכל להתקדם. 
<מרב מיכאלי (המחנה הציוני):>
תודה, אדוני. מייד חברתי ודאי תציג גם, אבל אני אגיד ככה, אנחנו בדברי ההסבר גם התייחסנו באמת לעבירת האיסור על פרסום זנות, שהיא עבירה כמו שציינת בצדק, גברתי, עבירה בזכות עצמה. אבל לעניין הזנות אחד הדברים המרכזיים, והכנסת הזאת דווקא עוסקת בזה, זה לצמצם את מה שמכונה הביקוש. ברגע שנצליח לצמצם את הביקוש אז באמת יהיה יותר קשה או פחות כדאי, זה אולי הדבר, יהיה פחות כדאי לעשות את המאמץ שעושים סרסורים בהשפלה, בדיכוי. אגב זה הם ממכרים נשים לסמים כדי שתוכלנה להימצא בתחום המחריד הזה של הזנות וכו' וכו'. 

ובהקשר הזה, ניתוק קו הטלפון מאפשר לנו, אתן קוראות לזה למנוע את ביצוע העבירה, ואני אומרת שבאמת מאפשר לנו לא לאפשר את מימוש הביקוש. זה אומר שאנשים אולי ירצו לצרוך את מה שנקרא שירותי זנות, אבל הם לא יוכלו.

<היו"ר ניסן סלומינסקי:>
לא תהיה להם הדרך.

<מרב מיכאלי (המחנה הציוני):>
 זאת אומרת שהם יגיעו ל"דד-אנד". אנחנו לא מניחות שזה יפתור את כל הבעיה כמובן, לצערי, אבל ככל שבאמת המשטרה תוכל לקחת את הכלי הזה ולהשתמש בו בצורה אפקטיבית, ולצמצם מאוד את הזמן שיעבור בין הידיעה על כזה קו פעיל לבין חסימתו, ככל שנצליח באמת להפוך את הקווים האלה ללא מתפקדים, זאת אומרת ללא שמישים. 
נכון שתופעת הלכלוך של הכרטיסים ברחובות היא גם תופעה איומה ונוראה, אבל הדבר היותר משמעותי מבחינתי הוא שבאמת אולי, כמו שהיה אומר אדוני, בעזרת הקדוש ברוך הוא ובעזרת העבודה האפקטיבית של המשטרה שנאפשר לה, אולי אולי באמת יפעלו פחות ופחות מקומות שמתעללים בנשים באופן הזה. זאת מטרת החוק שלנו.

אני לא בטוחה שזה אחד לאחד אותו דבר כמו מכירת סמים. זאת אומרת, מפה יש קו יותר ישיר, כי בצד השני של הכרטיסים האלה יש באמת נשים שחוות אלימות על בסיס של שעה ויום, ושבאמת הנגישות אליהן תיחסם בעקבות חסימת הטלפון. בסמים הדרך יותר ארוכה, וזה יותר מורכב ויותר מפותל.

אבל אנחנו שמחות, חברת הכנסת מלינובסקי ואני, שבזכות הצעת החוק שלנו, שזה גם לוקח לדעתי יותר משנה להזיז את הדבר הזה, לפחות אם נוכל לסייע גם במניעת הפצת התמכרויות, אז אדרבה ואדרבה. אבל אני מודה ומתוודה שמבחינתנו הדחיפות היא למנוע גישה למקומות שמתעללים בנשים באמצעות זנות. 

<היו"ר ניסן סלומינסקי:>
בכל אופן, אני מבין מחברתי שהיא תצטרף להצעת החוק הממוזגת. 

<מרב מיכאלי (המחנה הציוני):>
ככל שבאמת נבהיר שמדובר בפרסום ברבים אז בהחלט נשמח למזג.
<היו"ר ניסן סלומינסקי:>
חברתי.

<יוליה מלינובסקי (ישראל ביתנו):>
כן. תודה רבה, אדוני היושב-ראש, אני רק רוצה גם יותר זמן לחוק. התמקדנו בנושא של הזנות, נחשף פה שזה גם כן סמים. כמובן שאת תופעת הסמים צריך למגר, אבל פה בגלל הבעייתיות של הקשר ושזאת עבירה אחרת צריך גם כן לראות איך אנחנו עושים את זה בצורה מידתית. זאת אומרת, יש קצת הבדל בין סחר בנשים לבין סמים. יכול להיות שהמנגנון יהיה טיפה אחר, בסדר? אני כבר אומרת, נראה איך זה יתקדם. 
<ליאור חיימוביץ:>
לא יודע על מה מדובר.
<יואל הדר:>
מדברים על הטלפון. 

<היו"ר ניסן סלומינסקי:>
שנייה.

<יוליה מלינובסקי (ישראל ביתנו):>
אנחנו כמובן גם כן נסכים להתמזג, ונעבוד על החוק הזה כדי שהוא יהיה מאוזן, זאת בעצם מילת המפתח, נכון, מרב? 

<מרב מיכאלי (המחנה הציוני):>
שזה יהיה מאוזן, בוודאי. 

<יואל הדר:>
שהחוק יהיה מאוזן?
<היו"ר ניסן סלומינסקי:>
אני לא יודע מי יהיה מאוזן, החוק?

<יוליה מלינובסקי (ישראל ביתנו):>
החוק. שהכול יהיה מאוזן, כי יש הבדל עדיין בין סחר בנשים לבין הנושא של הסמים. 
<ליאור חיימוביץ:>
החוק לא עוסק בעבירות, החוק עוסק בפרסום מס' טלפון, חשוב להבין. לא נוגעים בעבירות.
<יואל הדר:>
רק בחסימה טלפונית, זה הכול.
<היו"ר ניסן סלומינסקי:>
חשוב להבין, יוליה, הם הביאו דוגמה, זה על הסמים, על הזנות יש כאן, גם הביאו דוגמה. תראי, אפילו כתבו: חוקי מאה אחוז, קטורת, זה כמעט הולך לבית המקדש מה שנקרא.
<יוליה מלינובסקי (ישראל ביתנו):>
ברור שהיינו רוצים שזה יקרה משלשום, נכון, מרב? 

<מרב מיכאלי (המחנה הציוני):>
נכון.
<יוליה מלינובסקי (ישראל ביתנו):>
חבל שרק עכשיו אנחנו יושבים פה.

<היו"ר ניסן סלומינסקי:>
מה שלשום? לפני 20 שנה.
<יוליה מלינובסקי (ישראל ביתנו):>
לפני 20 שנה. וברור שמה שאפשר עכשיו לעשות כדי שזה יהיה מאוזן ומידתי אנחנו נעשה. 

<היו"ר ניסן סלומינסקי:>
רבותיי, אם ככה, גם את מסכימה למזג. 

<יוליה מלינובסקי (ישראל ביתנו):>
כן.

<היו"ר ניסן סלומינסקי:>
אני רק אמזג. חברותיי, על דעתכן אנחנו נמזג. מי בעד למזג את שתי הצעות החוק הפרטיות להצעת החוק הממשלתית? ירים את ידו.
הצבעה

בעד – פה אחד
מיזוג הצעות החוק אושר.
<היו"ר ניסן סלומינסקי:>
אושר פה אחד. ענת.
<ענת ברקו (הליכוד):>
לא ידעתי שעד היום לא הייתה כזו חקיקה, היא מתבקשת בעיני, אין בכלל שאלה. אנחנו רואים מה קורה בעיקר עם הצעירים, שזה מאוד מאוד – השימוש בסמי פיצוציות, השוטטויות שלהם בלילה, והכניסה למקומות האלה. צריך לחסום את זה, צריך לחסום גם את ההפקרות הזו עם כרטיסי הביקור שמחכים כמעט על כל רכב. כל רכב חונה היום, לא פעם ולא פעמיים, חוזרים מהצגה ב"הבימה", מחנים את האוטו באיזשהו מקום, תמיד תמיד יש את הכרטיסים האלה. זאת פשוט מגיפה. ודרך אגב, גם מבחינת איכות הסביבה, תרתי משמע, צריך לטפל בעניין הזה. אז באמת אני חושבת שהמשטרה תמשיך לעשות עבודה טובה. ואני רוצה לברך את חברותיי, ויופי. 

<היו"ר ניסן סלומינסקי:>
אנחנו ניתן להם את הכלים להמשיך לעשות עבודה טובה. 
<מרב מיכאלי (המחנה הציוני):>
אדוני, ברשותך, להוסיף דבר אחד שלא אמרתי. באמת עוד דבר שיותר משמעותי בזנות מאשר בסמים בהקשר הזה של קווי הטלפון, הסרסורים מעבירים אותם גם ביניהם. זאת אומרת, נניח שכן נתפסות דירות, למשל, אז נתפסת דירה, אבל הקו ממשיך ועובר לדירה אחרת. 

<יוליה מלינובסקי (ישראל ביתנו):>
יש שימור לקוחות.
<מרב מיכאלי (המחנה הציוני):>
בדיוק. ויש מוניטין. יש אנשים שמחזיקים – שוב, יכול להיות שגם בסמים יש - - -
<ליאור חיימוביץ:>
הרציונל הכלכלי עובד גם בסמים, וגם בתחומים אחרים עסקיים. 

<יואל הדר:>
אותו דבר. 
<היו"ר ניסן סלומינסקי:>
בסדר. מאה אחוז.
<מרב מיכאלי (המחנה הציוני):>
אין ויכוח. אני רק אומרת שהדרך למניעה, ובהקשר הזה אני עומדת על דעתי, היא יותר ישירה ויותר משמעותית מבחינת הרווח האנושי שכרוך פה, ולא רק כלכלי. 

<יוליה מלינובסקי (ישראל ביתנו):>
אנחנו לא בעד סמים, שלא - - -
<מרב מיכאלי (המחנה הציוני):>
שלא תהיה אי-הבנה.
<יו"ר ניסן סלומינסקי:>
רבותיי, אם כבר מיזגנו אז בואו נתחיל להתקדם.
<מרב מיכאלי (המחנה הציוני):>
קדימה.

<היו"ר ניסן סלומינסקי:>
נעבור עכשיו ונראה. מי קורא? את קוראת?
<נעמה מנחמי:>
אני אקרא. נתחיל עם סעיף ההגדרות. 

""בחוק זה –

"חוק המעצרים" – חוק סדר הדין הפלילי (סמכויות אכיפה – מעצרים), התשנ"ו–1996‏;

"חוק התקשורת" – חוק התקשורת (בזק ושידורים), התשמ"ב–1982‏;

"חסימת מספר טלפון" – חסימת הגישה של מספר הטלפון לרשת תקשורת של מפעיל סלולרי;

"מאגר נתוני זיהוי (תקשורת)" – כמשמעותו בסעיף 7(א) לחוק סדר הדין הפלילי (סמכויות אכיפה – נתוני תקשורת), התשס"ח–2007‏;"
ומי שמעוניין יש כאן בהערת שוליים את ההסדר החוקי הזה.

""מחזיק" – המשתמש במספר טלפון לצורך קבלת שירותי בזק, אף אם אינו מנוי;

"מנוי" – מי שהתקשר עם מפעיל סלולרי בהסכם התקשרות למתן שירותי בזק;

"מספר טלפון" – כהגדרתו בסעיף 5א לחוק התקשורת;

"מסרון" (SMS) – כהגדרתו בסעיף 5ב(ו) לחוק התקשורת;"

<יוליה מלינובסקי (ישראל ביתנו):>
ווטסאפ זה כולל SMS? היום יש "טלגרם" ויש ווטסאפ.

<נעמה מנחמי:>
לא, בעצם.

<ענת ברקו (הליכוד):>
לא כדאי להכניס: ואמצעים טכנולוגיים נוספים, כדי לכסות את כל האופציות האלו? אנחנו לא מדביקים - - - 
<היו"ר ניסן סלומינסקי:>
היום אין להם את הסמכות לווטסאפ.
<יואל הדר:>
ואז את האתר עצמו?
<ליאור חיימוביץ:>
הסיבה שמוגדר כאן מסרון זה כי אנחנו שולחים מסרון התראה. נכון? זאת הסיבה. 

<דנה צרנובלסקי:>
כן, נכון, זאת הסיבה.

<יואל הדר:>
לא בווטסאפ.

<ענת ברקו (הליכוד):>
למה?

<היו"ר ניסן סלומינסקי:>
ששש. רגע. הווטסאפ לא נמצא. דנה, רק תסבירי למה.
<דנה צרנובלסקי:>
הגדרת SMS פה לצורך שליחת הודעת ההתראה לפני ניתוק, אנחנו נעשה את זה באמצעות SMS.
<יוליה מלינובסקי (ישראל ביתנו):>
הבנתי. אבל אם הוא מפרסם ברבים דרך הווטסאפ, פתח קבוצה ב"טלגרם".
<דנה צרנובלסקי:>
ה-SMS לא רלוונטי לעניין הפרסום. כלומר, לא נדרש שהפרסום יהיה באמצעות SMS, אלא ההתראה שאנחנו שולחים.

<יוליה מלינובסקי (ישראל ביתנו):>
אז מה נדרש לטובת הפרסום?

<דנה צרנובלסקי:>
כל אמצעי פרסום שהוא.
<יוליה מלינובסקי (ישראל ביתנו):>
כל אמצעי פרסום, אוקיי.

<ענת ברקו (הליכוד):>
כתוב שהחסימה תהיה כל אמצעי פרסום?
<נעמה מנחמי:>
החסימה תהיה שירותי ה"בזק". הווטסאפ הוא לא אחד משירותי ה"בזק", הוא יושב על רשת אחרת. 

<יואל הדר:>
ברור, האינטרנט.
<ענת ברקו (הליכוד):>
ברור, אבל מה שקורה, אנחנו עכשיו מחוקקים חוק, הטכנולוגיה רצה קדימה. סליחה, צריך להרחיב את זה במובן הזה שגם אמצעים טכנולוגיים נוספים שגורמים ליצירת העבירה, ניתן יהיה לחסום אותם. 

<יואל הדר:>
אנחנו בעד זה.
<ענת ברקו (הליכוד):>
אז אני מבקשת לעשות את זה. אנחנו היום מדברים על טלפון. תחשבו, הם עוד מדברים על טלפון, יעקפו את זה בדרך טכנולוגית אחרת, אז עוד פעם נשב כאן לשנות את החוק? למה?
<יואל הדר:>
זה חוק המחשב, זה לא אצלנו.
<ענת ברקו (הליכוד):>
חוק המחשב. תכניסו את זה גם בחוק הזה.
<היו"ר ניסן סלומינסקי:>
חוק המחשב זה משהו אחר. דנה, את רוצה להסביר את ההבדל?
<דנה צרנובלסקי:>
אני רק אחזור שוב. ההגדרה של SMS, כל ההגדרות פה של מסרון, ומס' טלפון זה לא לעניין דרך הפרסום. כלומר, נוכל לחסום קו טלפון גם אם הוא פורסם בפלייר, בווטסאפ.
<ענת ברקו (הליכוד):>
אבל אני לא מדברת על קו טלפון, דנה.

<היו"ר ניסן סלומינסקי:>
רגע, ענת.

<ענת ברקו (הליכוד):>
היא לא הבינה אותי.
<דנה צרנובלסקי:>
לחסום ווטסאפ, אני לא יכולה לעשות את זה באמצעות משרד התקשורת, זאת הבעיה. אני יכולה לחסום את מס' הטלפון, אז את הווטסאפ באמצעות הרשת הסלולרית הוא לא יוכל להפעיל, לא תהיה לו גלישה על רשת סלולרית. 
<נעמה מנחמי:>
יהיה לו sim.
<דנה צרנובלסקי:>
אם הוא התקין את הווטסאפ במחשב הביתי שלו, אין לי דרך לחסום את זה דרך משרד התקשורת. 

<ענת ברקו (הליכוד):>
אז בואו, כדי להיות מסוגלים לתת מענה גם עם למה שיבוא ולא לענות על הצורך העכשווי – הלוא חקיקה צריכה להיות צופה פני עתיד, והטכנולוגיה היא כל כך מתקדמת וכל יום משתנה, צריך באיזושהי צורה שזה יבוא לידי ביטוי בחוק. 
<יוליה מלינובסקי (ישראל ביתנו):>
פרסום ברבים על-ידי כל טכנולוגיה קיימת.
<היו"ר ניסן סלומינסקי:>
רגע, רבותיי, המשטרה תיקח את זה בשתי ידיים, אבל שנבין שזה לא החוק.
<יואל הדר:>
אבל זה יותר מורכב מזה.
<היו"ר ניסן סלומינסקי:>
ויכול להיות שזה יסבך אותנו מאוד, כי כאן מדובר על סגירת מס' טלפון. כנראה בווטסאפ המערכת עובדת אחרת, והיא דורשת כנראה סגירות אחרות ממה שאנחנו מדברים פה. ויכול להיות שזה דורש סגירת אתר או משהו, אני לא יודע בדיוק איך זה עובד. 

<יוליה מלינובסקי (ישראל ביתנו):>
אז בוא נתמקד במה שיש כרגע.
<היו"ר ניסן סלומינסקי:>
ואז זה סיפור אולי יותר מסובך.

<יואל הדר:>
שההגדרה תהיה רחבה.

<אוסנת חיטרון:>
אני אוכל להתייחס לנקודה הזאת. ההצעה הזאת היא הצעה שעוסקת בהתמודדות עם התופעות הקשות האלה באמצעות חסימה של מס' הטלפון, זה הכלי שאנחנו מדברים עליו. כלים נוספים, כמו שיש בהצעות אחרות שמתמודדות עם חברות כמו פייסבוק וכו', הם כלים מסוג שונה, והם דורשים הסדרים לחלוטין לחלוטין אחרים. אני מדברת על צווים שהם הרבה פעמים בין-לאומיים, על סמכות שיפוט. זה מעורר שאלות רבות מאוד שיצריכו עוד בחינה אחרת. 
<היו"ר ניסן סלומינסקי:>
ואנחנו רוצים להתמקד בחוק הזה.
<אוסנת חיטרון:>
זה דבר חשוב, אבל זה פשוט כלי לחלוטין שונה מהכלי שאנחנו מדברים עליו כרגע, שהוא התמודדות באמצעות מס' הטלפון.
<היו"ר ניסן סלומינסקי:>
הבנו. תודה. בואו נמשיך הלאה.
<יוליה מלינובסקי (ישראל ביתנו):>
הלאה.
<נעמה מנחמי:>
""מפעיל סלולרי" – מי שנותן שירותי רדיו טלפון נייד מכוח רישיון כללי לפי חוק התקשורת;
"עבירה" – כל אחת מאלה:
(1) עבירה לפי סעיפים 205א או 205ג לחוק העונשין, התשל"ז–1977‏;"
שזה:

"איסור פרסום ומסירת מידע בדבר זנות של קטין 
איסור פרסום בדבר שירותי זנות של קטין

(2) עבירה לפי סעיפים 13, 14 או 21 לפקודת הסמים המסוכנים [נוסח חדש], התשל"ג–1973‏;"

ואלו הן:

"יצוא, יבוא, וסחר והספקה, תיווך, הדחת קטין לסמים מסוכנים
(3)
עבירה לפי סעיפים 7 או 8 לחוק המאבק בתופעת השימוש בחומרים מסכנים התשע"ג–2013‏;"

שכוללות:

"איסור הפצה, והדחת קטין לחומר אסור בהפצה.

"צו חסימה מינהלי" – צו לחסימת מספר טלפון, לפי סעיף 2;
"צו חסימה שיפוטי" – צו להארכת תוקפו של צו חסימה מינהלי או צו לחסימת מספר טלפון, לפי סעיף 3;
"קצין משטרה מוסמך" – קצין משטרה בדרגת ניצב משנה ומעלה;
"שירותי בזק" – כמשמעותם בחוק התקשורת;
"תובע" – כמשמעותו בסעיף 12 לחוק סדר הדין הפלילי [נוסח מושלב], התשמ"ב–‏1982, וכן קצין משטרה בדרגת פקד ומעלה שהסמיך לעניין זה המפקח הכללי של משטרת ישראל."
הערות עד כאן?

<יואל הדר:>
רק את השם של החוק לא הקראת. אני לא יודע מתי את עושה את זה, כדי שלא נפספס גם את זה.
<נעמה מנחמי:>
נקריא אותו.
"הצעת חוק חסימת מספר טלפון לשם מניעת ביצוע עבירות, התשע"ז–2017, מ/1147, שמוזגו אליה – הצעת חוק חסימת גישה לקווי טלפון המשמשים לפרסום ומסירת מידע בדבר זנות, התשע"ז–2017, של חברת הכנסת מרב מיכאלי ואח', פ/3728/20, והצעת חוק חסימת קו טלפון של ספק שירותי מין, התשע"ז–2017, של חברת הכנסת יוליה מלינובסקי ואח', פ/3729/20."
<היו"ר ניסן סלומינסקי:>
סעיף 2.
<נעמה מנחמי:>
סעיף 2 – "צו חסימה מינהלי" –
"(א)
היה לקצין משטרה מוסמך יסוד סביר להניח כי מספר טלפון משמש לביצוע עבירה" - -
אז אנחנו נוסיף כאן את הנושא של פרסום ברבים.

- - "וכי יש יסוד סביר לחשש שימשיך לשמש לביצוע העבירה אם לא ייחסם באופן מיידי, רשאי הוא לתת צו המורה למפעיל הסלולרי שעמו התקשר המנוי בהסכם התקשרות למתן שירותי בזק (בחוק זה – הסכם התקשרות) לחסום את מספר הטלפון לתקופה שיקבע בצו אשר לא תעלה על 30 ימים."
<יוליה מלינובסקי (ישראל ביתנו):>
למה 30 ימים?

<יואל הדר:>
ולא כמה?

<יוליה מלינובסקי (ישראל ביתנו):>
אנחנו בחוק הזנות אמרנו ארבעה ימים, היינו די זהירים, למה הלכתם רחוק מדיי?

<היו"ר ניסן סלומינסקי:>
מה יקרה אחרי ארבעה ימים?

<ליאור חיימוביץ:>
אנשים לא מתקשרים כל יום למס' הטלפון. 

<היו"ר ניסן סלומינסקי:>
יוליה, למה התכוונת, ומה יקרה אחרי ארבעה ימים? יעברו לפלילי?

<יוליה מלינובסקי (ישראל ביתנו):>
לא הם צריכים ללכת לבית המשפט.
<היו"ר ניסן סלומינסקי:>
לבית המשפט, ולהעביר את זה למערכת הפלילית. אז אולי יותר טוב שיהיה את ה-20 יום עד שאת עוברת למהלך פלילי. 

<יוליה מלינובסקי (ישראל ביתנו):>
30, לא?

<יואל הדר:>
אם את רוצה להילחם בתופעה, אז למה ה-30 יום מפריעים לך?

<היו"ר ניסן סלומינסקי:>
הפוך, אני חושב שזה יותר טוב.

<יואל הדר:>
להפך, ה-30 יום עוזרים לך, כי אז אנחנו סוגרים את הקו הזה ל-30 יום. את רוצה לחסום את שירותי הזנות. 

<יוליה מלינובסקי (ישראל ביתנו):>
אבל בלי צו בית משפט. 

<היו"ר ניסן סלומינסקי:>
צו בית משפט מעביר את זה להליך פלילי?
<ליאור חיימוביץ:>
הליך שיפוטי.
<נעמה מנחמי:>
צו שיפוטי.
<דנה צרנובלסקי:>
ועדיין נידרש להציג ראיות, וכמובן שאנחנו לא שולטים בלו"ז של בית המשפט.

<יואל הדר:>
זה יכול לקחת הרבה זמן.

<דנה צרנובלסקי:>
ולכן, אם אחרי ארבעה ימים אני אגיש צו ובית משפט לא יתפנה לדון בזה, אז אחרי ארבעה ימים - -
<יואל הדר:>
אנחנו מחזירים את הקו.
<דנה צרנובלסקי:>
- - בעצם הקו יפתח, והעסקים שלו לא נפגעו, כי ארבעה ימים זה לא פרק זמן משמעותי, והטלפון ימשיך להיות פעיל. ולכן אנחנו מבקשים פרק זמן שבו נוכל למצות כיווני חקירה מסוימים, לאסוף ראיות כדי שנוצל להציג אותם בפני בית משפט, ולראות. יכול להיות שנצליח להתקדם באמת כפי שאמר יושב-ראש הוועדה באפיק הפלילי. 

<יוליה מלינובסקי (ישראל ביתנו):>
בואו נתקדם עם זה, בואו נראה. בסדר.
<נעמה מנחמי:>
אני רק מזכירה שבעצם כמו שדיברנו בהתחלה, השאלה כמה ימים גם קשורה באמת להגדרת העבירה ולמה באמת משמש מס' הטלפון.
<היו"ר ניסן סלומינסקי:>
אבל הגדרנו את זה. 

<נעמה מנחמי:>
כי אם זה אותו מס' טלפון שבאמת מופץ ברבים, צריך באמת גם איכשהו לנתק את הכדאיות של הפרסום שנעשה כבר. 

<יוליה מלינובסקי (ישראל ביתנו):>
הבנתי, בסדר.
<נעמה מנחמי:>
מה גם שבאמת ארבעה ימים, אני חושבת שזה קצת לא סביר להגיע למצב של - - -
<יוליה מלינובסקי (ישראל ביתנו):>
בסדר. אני שואלת שאלות.

<נעמה מנחמי:>
זאת שאלה טובה. גם אני שאלתי אותה.

<יואל הדר:>
זה מקדם את המטרה שלך, שאת רוצה, יותר טוב מאשר הארבעה ימים.
<נעמה מנחמי:>
"(ב)
צו חסימה מינהלי יינתן רק לאחר שנמסרה למחזיק או למנוי הודעה על הכוונה למתן הצו (בחוק זה – הודעה)" - -
הצעה, להוסיף גם "ואת העילה למתן הצו".
- - "וניתנה לו הזדמנות לטעון את טענותיו בתוך 24 שעות ממועד מסירת ההודעה, באופן שיפורט" - -
ההצעה היא להוסיף: באופן שיפורט בהודעה ולרבות באמצעות דוא"ל ובאמצעות מספר טלפון שאליו ניתן יהיה להתקשר ושיהיה זמין לקבלת השיחה 12 שעות לפחות ביממה;" 
- - "לעניין סעיף קטן זה יראו הודעה שנמסרה באמצעות שיחה, הודעה קולית או מסרון למספר הטלפון, כאילו נמסרה למחזיק או למנוי".
והצעה נוספת היא להגדיר: "שבלבד ששיחה כאמור תוקלט, ושההודעה או המסרון יתבצעו גם בשפה בה פורסמה המודעה, אם פורסמה" באמת מהשפות הנפוצות של אנגלית, ערבית או רוסית.
<יואל הדר:>
למה צריך את זה? יש שתי שפות רשמיות, למה צריך להוסיף פה בכלל?
<יוליה מלינובסקי (ישראל ביתנו):>
סליחה, סליחה, היום משרד הפנים כבר צריך, אז גם אתה צריך. 
<יואל הדר:>
ההפך. את עושה פרופיילינג, את אומרת: אני עושה פה, מי שעושה את העבירה זה מישהו שהוא רוסי.

<נעמה מנחמי:>
שפת הפרסום.

<יוליה מלינובסקי (ישראל ביתנו):>
אני אגיד לך. אדם פרסם ברוסית, תפנה אליו ברוסית, אל תפנה אליו בערבית, בסדר? אל תעשה פה מישמש. 

<נעמה מנחמי:>
אני אולי אחדד למה אנחנו מציעים.
<ליאור חיימוביץ:>
לפעמים זה רק מס' טלפון, אין שפה.

<נעמה מנחמי:>
אז זה יהיה בעברית.

<יוליה מלינובסקי (ישראל ביתנו):>
ברירת המחדל היא עברית, כמובן, אבל אם תפסתם מישהו שמפרסם ברוסית, אז תפנו אליו ברוסית.
<ליאור חיימוביץ:>
אז אחר כך תהיה טענה שזה לא היה בשפה שהבנתי.
<יוליה מלינובסקי (ישראל ביתנו):>
בשפה של ההודעה. 

<קריאות:>
- - -

<היו"ר ניסן סלומינסקי:>
ששש.

<נעמה מנחמי:>
אני רוצה לחדד קודם את המטרה של התוספת הזאת כדי שנבין למה באמת ההצעה. החשש הוא שבאמת אנשים היום מקבלים המון מסרונים שחלקם מסרוני זבל, כל מיני מסרוני ספאם של פרסומים, וכבר אנשים לא בהכרח קוראים כל פרסום שהגיע אליהם במסרון. על אחת כמה וכמה - - -
<היו"ר ניסן סלומינסקי:>
בואו רגע נעצור. כשמגיע מסרון מהמשטרה זה לא - - -
<נעמה מנחמי:>
אבל איך תדע שזה מהמשטרה?

<היו"ר ניסן סלומינסקי:>
תאמיני לי שאת תדעי. כשתקבלי פעם את תביני שאת יודעת.
<יוליה מלינובסקי (ישראל ביתנו):>
אתם יודעים מה, תעזבו, משטרה בעברית. 

<קריאות:>
- - -

<ליאור חיימוביץ:>
אדוני, אני גם לא יודע מאיפה ההנחה שאנשים לא קוראים, הרי אנשים מתלוננים כל הזמן שהם מקבלים פרסום זבל.
<היו"ר ניסן סלומינסקי:>
לא על זה. גם אם זה של - - -

<ליאור חיימוביץ:>
זאת אומרת שהם קוראים את הפרסום, הוא מטריד אותם. 
<היו"ר ניסן סלומינסקי:>
לא רוצה ויכוח, רבותיי.
<נעמה מנחמי:>
אני רוצה להזכיר שטעויות גם קורות. 
<ליאור חיימוביץ:>
בטעות פרסמנו סמים. 

<נעמה מנחמי:>
לא. בטעות, או שמישהו השתמש במס' שלך בתור בדיחה או שאולי הייתה טעות בהקלדה גם, גם זה קורה. החשש שלי זה שאדם שמקבל הודעה, מסרון בשפה שהוא לא יודע, כי הוא דובר רוסית, והוא פתאום מקבל מסרון בעברית, הוא לא מכיר את זה, והוא מקבל כל הזמן דואר זבל בעברית, והוא פשוט יתעלם מההודעה הזאת.
<היו"ר ניסן סלומינסקי:>
תביני מה שאמרת עכשיו שוב, לא הוא פרסם, מישהו לקח ופרסם.

<נעמה מנחמי:>
או שנפלה טעות בהקלדה של המס'.

<היו"ר ניסן סלומינסקי:>
אז נניח שהפרסום היה ברוסית, האיש הזה הוא בכלל אתיופי והוא מבין רק אתיופית, רק לקחו לו את הטלפון לטענתו, אז באיזו שפה תודיעי לו?

<יוליה מלינובסקי (ישראל ביתנו):>
אז תעשו הכול בעברית.
<נעמה מנחמי:>
זה יהיה בעברית.

<היו"ר ניסן סלומינסקי:>
באיזו שפה תודיעי לו?

<יוליה מלינובסקי (ישראל ביתנו):>
הכול בעברית.

<היו"ר ניסן סלומינסקי:>
בעברית, ו-? הוא אתיופי. זה שלקח לו את הטלפון לטענתו דיבר רוסית.
<ליאור חיימוביץ:>
אדוני, אין לזה סוף.
<יואל הדר:>
אין לזה סוף.
<ענת ברקו (הליכוד):>
אין לזה סוף, עברית, נקודה.
<היו"ר ניסן סלומינסקי:>
אין לזה סוף. 

<ליאור חיימוביץ:>
אדם שהמס' נחסם יוכל להתקשר למוקד המשטרה, ושם הוא מקבל שירות בכל השפות הרלוונטיות, ויסבירו לו: מספרך נחסם באמהרית, ברוסית, בעברית.
<יוליה מלינובסקי (ישראל ביתנו):>
עברית, כן, אנחנו משאירים את זה ככה.
<היו"ר ניסן סלומינסקי:>
כן, עברית.

<יואל הדר:>
עברית.

<דנה צרנובלסקי:>
אני רק רוצה להעיר על התוספת של דואר אלקטרוני. בגלל שיקולים של ביטחון מידע, מחשבי המשטרה, תחנות המשטרה מנותקים מהרשת האינטרנטית. המחשבים שעליהם עובדים חוקרי המשטרה הם מחשבים של רשת פנימית, ולכן אין לנו דואר אלקטרוני, ולכן לא נוכל לעמוד במה שביקשה הוועדה, להוסיף דואר אלקטרוני. 
<היו"ר ניסן סלומינסקי:>
זאת אומרת שהדרך תהיה?
<יואל הדר:>
SMS.
<דנה צרנובלסקי:>
אנחנו נשלח לך SMS, המענה שלו יהיה בטלפון.

<נעמה מנחמי:>
ואם לא יענו לו בדיוק בטלפון?
<ליאור חיימוביץ:>
זה מוקד של המשטרה, מוקד 110 או - - -
<דנה צרנובלסקי:>
מוקד 100 ומוקד 110 זמינים כל הזמן, מס' טלפון בתחנה גם הוא. תחנות מאוישות באופן קבוע. תחנות לא נסגרות בשעה ארבע אחר הצוהריים, וגם לא בשבתות ולא בחגים.
<נעמה מנחמי:>
אני אשמח אם נחזור שנייה אחורה.
<היו"ר ניסן סלומינסקי:>
אני רק רוצה שנבין, מדובר כאן על אדם שמשתמש בטלפון שלו להפיץ סמים או זנות.
<ענת ברקו (הליכוד):>
מה אנחנו כל כך דואגים לו? 

<היו"ר ניסן סלומינסקי:>
זה מה שאני אומר, ועכשיו הוא מקבל הודעה מהמשטרה – יכלו הרי בכלל בלי התראה – הוא מקבל התראה, נניח שהוא ניסה לצלצל למשטרה ולא ענו, וזה אכפת לו, שיצלצל עוד פעם, הוא ימצא בסוף. אבל אני אומר שגם ההתראה זה מין פריבילגיה שאנחנו עושים, כי בסך הכול האיש - - -
<יוליה מלינובסקי (ישראל ביתנו):>
אנחנו מסכימים עם זה, זה בסדר, נעמה.
<דנה צרנובלסקי:>
אני רוצה להעיר. הרי ברוב המקרים האלה אין לנו בן-אדם שעומד מאחורי מס' הטלפון.

<היו"ר ניסן סלומינסקי:>
נכון.

<דנה צרנובלסקי:>
אם יבוא הבן-אדם אלינו וייתן את השם שלו נהיה מאוד שמחים.

<ענת ברקו (הליכוד):>
הלוואי.

<דנה צרנובלסקי:>
יש לנו חשוד, יש לנו את מי לחקור. הם לא באים.

<ענת ברקו (הליכוד):>
תיתנו לו שטיח אדום אפילו. 

<ליאור חיימוביץ:>
רוב האנשים הרי לא יתקשרו, וזה טלפון שמשמש אותם לסחור בסמים.
<ענת ברקו (הליכוד):>
ברור, אף אחד לא יתקשר, תשימו את זה בעברית. 

<נעמה מנחמי:>
אין שום פרוצדורה שנקייה בסופה מטעויות, וכן עלולים להגיע למצבי החסימה האלה במקרה גם אנשים תמימים. טעויות קורות.

<ענת ברקו (הליכוד):>
זה נכון, גם שמענו על זה. 

<היו"ר ניסן סלומינסקי:>
בסדר, אז יש לו כאן את כל הדרכים.

<נעמה מנחמי:>
כן הייתי רוצה שלאדם כזה יהיה מענה. 

<דנה צרנובלסקי:>
בגלל זה יש התראה של 24 שעות. בתפיסת עולמנו זה היה - - - 
<היו"ר ניסן סלומינסקי:>
רבותיי, יש מענה, תחנת המשטרה, יש שם את הטלפונים, והוא ימצא את הדרך. הם עובדים 24 שעות ביממה. 
<ענת ברקו (הליכוד):>
אבל כשמתקשרים לתחנת המשטרה באמת יהיה מענה? ידעו מה לעשות? 

<דנה צרנובלסקי:>
כן, זאת תחנת המשטרה שבה - - -

<ענת ברקו (הליכוד):>
אה, הרלוונטית.

<דנה צרנובלסקי:>
המס' שיינתן יהיה המס' שרלוונטי לתחנה שביצעה את הפעולה, וידעו מה לעשות ברגע שהחוק הזה יעבור. 

<ענת ברקו (הליכוד):>
זה לא יכנס דרך 100, דרך מרד"מ?
<יוליה מלינובסקי (ישראל ביתנו):>
אתם יכולים לפתוח קו.
<דנה צרנובלסקי:>
נראה בהמשך אם זאת תהיה תחנה מסוימת או מס' טלפון של בן-אדם שיהיה אחראי על הדבר הזה.
<ליאור חיימוביץ:>
יש קו, יש קווים. 

<ענת ברקו (הליכוד):>
אבל לדעתי זה חייב להיות גם בחוק.

<דנה צרנובלסקי:>
אי-אפשר בחוק, כי תחשבי שזה משהו שמצריך מישהו. בהתחלה אנחנו נצפה שזה יהיה מוקד 110, ואולי בהמשך נחליט שזה יהיה קו טלפון אחר, אז אנחנו לא יכולים - - - 

<ענת ברקו (הליכוד):>
מוקד 100.
<היו"ר ניסן סלומינסקי:>
רבותיי, ששש, בואו נעצור.

<ליאור חיימוביץ:>
מוקד 110 זה מוקד, הוא לא החירום של משטרת ישראל, מאויש 24 שעות.

<דנה צרנובלסקי:>
זה מוקד מידע.

<אתי כהנא:>
צריך לזכור שגם בחברות הטלפון יהיה רישום חסימה על-ידי משטרת ישראל, גם אם מישהו ממש הלך לאיבוד, שם הוא ימצא מענה.
<היו"ר ניסן סלומינסקי:>
רבותיי, ששש. בואו לא נשכח, אנחנו אומרים: מס' טלפון שהופץ, אין למשטרה את השם של האיש. היא הייתה שמחה מאוד לקבל את השם של האיש, ובשמחה גדולה היא הייתה מוכנה לקבל את הטלפון שלו כדי לדעת מיהו, ולעשות איתו את החשבון. פה מה שמבקשים, בהבנה שאין לנו את האיש זה לחסום את מס' הטלפון הזה, נותנים לו התראה, אם הוא יענה, וב-99.9% הוא לא יענה, כי הוא לא רוצה להיחשף, אם הוא יענה, ברוך הבא, יטפלו בו לכאן ולכאן. 

<יוליה מלינובסקי (ישראל ביתנו):>
נכון. יאללה, בואו נתקדם.

<היו"ר ניסן סלומינסקי:>
כן, הלאה.

<נעמה מנחמי:>
רגע, אני רק רוצה להעלות את השאלה של 24 השעות לצורך זכות הטיעון. האם זה נראה לכם סביר? האם אתם חושבים שצריך להפחית את זה? 

<יואל הדר:>
אם זה היה תלוי בנו לא היה בכלל - - - , 24 זה אילוץ שאילצו אותנו.
<ענת ברקו (הליכוד):>
אני חושבת שההערה שקיבלנו כאן שיכולות להיות טעויות, ראינו דברים מעולם, אז 24 שעות, אני חושבת שזה לא זמן סביר. אני חושבת שצריך לתת אולי 48 שעות.
<היו"ר ניסן סלומינסקי:>
למה? מה פתאום, זה היה צריך להיות מיידי. האיש שם מפיץ מספרים - - -
<שולי מועלם-רפאלי (הבית היהודי):>
מה פתאום. מה, את מאפשרת לו להיעלם? מה קרה לך?
<קריאות:>
- - -

<ליאור חיימוביץ:>
גברתי, 24 שעות זה יותר מדיי, כי אנחנו רוצים מייד למנוע את העבירה.
<נעמה מנחמי:>
זה לא עניין של להיעלם. 

<יואל הדר:>
זה למנוע את העבירה הזאת.

<היו"ר ניסן סלומינסקי:>
הוא יעביר את המס'.

<נעמה מנחמי:>
הוא ממילא לא חשוד, והמשטרה ממילא לא יודעת מי זה. 
<שולי מועלם-רפאלי (הבית היהודי):>
נכון, אז לא צריך לתת לו עוד קומה שעוד נדע פחות מזה. 

<היו"ר ניסן סלומינסקי:>
רבותיי, די, 24 שעות זה זמן מספיק, בואו לא נחפור יותר מזה.

<יוליה מלינובסקי (ישראל ביתנו):>
זה בסדר, אז אנחנו יכולים לחיות עם זה בשלום.
<היו"ר ניסן סלומינסקי:>
24 שעות זה סביר, גם זה לפנים משורת הדין.

<ענת ברקו (הליכוד):>
אין לי בעיה עם זה. 

<היו"ר ניסן סלומינסקי:>
בעיקרון מה פירוש, אתה נותן, האדם עושה עבירה ומפיץ, את צריכה לעשות מיידית. אז פה נותנים לו עוד איזו התראה עם 24 שעות, אולי לחשש הגדול, אולי, אולי, אולי נפלה טעות. בדרך כלל ב-99% זה לא קורה.
<נעמה מנחמי:>
עוד שאלה שהייתי רוצה להפנות לוועדה להחלטתה. בחוק למניעת הטרדות של מוקדי חירום, שהוא מאוד דומה בהרבה מובנים לחוק שלנו כי גם שם יש חסימות של טלפונים, מובהר בסעיף 5(ג) – "מנוי או מחזיק רשאי לטעון את טענותיו גם לאחר" שהורו על החסימה. ואני מציעה להבהיר גם כאן, שזה יהיה ברור, שניתן לטעון את הטענות גם אחרי החסימה. 

<דנה צרנובלסקי:>
אין לנו התנגדות לזה.
<היו"ר ניסן סלומינסקי:>
מה פירוש? נניח שחסמו, והאיש ירצה לבוא לתחנה, Welcome, תאמיני לי, יקבלו אותו בזרועות פתוחות. 
<ליאור חיימוביץ:>
זה מובן מאליו.
<מרב מיכאלי (המחנה הציוני):>
זה פשוט צריך להיות ברור, זה הכול.
<נעמה מנחמי:>
אז רק נבהיר את זה, זה הכול.

<קריאות:>
- - -

<דנה צרנובלסקי:>
ובלבד שזה לא מעכב את הניתוק.
<שולי מועלם-רפאלי (הבית היהודי):>
מאוד נשמח לדעת מיהו.

<היו"ר ניסן סלומינסקי:>
צריך להבין, המשטרה מתה לגלות, המשטרה הרי לא יודעת מי זה האיש, אם הוא מוכן לבוא ולהגיד שהוא עומד מאחורי המס', Welcome, המשטרה מחפשת.

<נעמה מנחמי:>
כל הזמן לזכור שגם קורות טעויות.

<יואל הדר:>
אולי זאת הזדמנות גם לחייב אותו להגיע לתחנה.
<היו"ר ניסן סלומינסקי:>
אני לא בונה את החוק על הטעויות. אני בונה את החוק קודם כול למרכז, ונותן אפשרות. הלאה.
<נעמה מנחמי:>
נותן אפשרות לטפל.
"(ג)
בצו חסימה מינהלי יפורטו מספר הטלפון שלגביו ניתן הצו ופרטי המנוי ככל שרשומים במאגר נתוני זיהוי (תקשורת), וכן תקופת תוקפו של הצו.

(ד)
על החלטת קצין משטרה מוסמך בעניין צו חסימה מינהלי ניתן לעתור."
אנחנו עוד שנייה נדבר על המילה לעתור לבית משפט שלום. והצעה שלי להוסיף שהוגשה עתירה כאמור, תסתיים החסימה בתוך x שעות, נגיד 48 או יותר מהגשתה, אלא אם קבע בית המשפט אחרת. אני רוצה לחדד כאן שני דברים.
<היו"ר ניסן סלומינסקי:>
נניח, 20 יום, ויש כאן 30 יום, ובאמצע הגישו – הם היו זריזים – והגישו בקשה כבר להאריך, נניח, אז מה? מהרגע שהם הגישו, או מישהו הגיש בתוך התקופה, ואחרי 24 שעות מפסיקים את הנטרול של המס' הזה? 

<נעמה מנחמי:>
לא.
<היו"ר ניסן סלומינסקי:>
ואם לבית המשפט ייקח קצת יותר זמן? אז כל זמן שזה בתוך ה-30 יום יש להם את הדבר הזה. 

<דנה צרנובלסקי:>
אני רוצה להגיד גם שלמעשה אנחנו מאפשרים כאן פתח מאוד גדול לסיכול. אנחנו יודעים מהעולם של הגבלת השימוש במקומות פיזיים שהם טוענים כנגד, יום אחרי הם מתייצבים בבית המשפט, מגישים ערר. תופעה ידועה היא ששמים בפרונט אנשים אחרים, אנשים תמימים, כשאנחנו יודעים מה קורה מאחורי הקלעים. ובסגירה של המקום הפיזי נדרשת החלטת בית משפט כדי להפוך את הצו המינהלי. אני חושבת שההשפעה על זכויות הפרט במקום פיזי היא הרבה יותר חזקה מאשר בניתוק קו טלפון. 

כאן, לתת לאדם כלי בעצם להגיש עתירה ובכך אוטומטית הוא מבטל את הצו תוך 48 שעות? 
<היו"ר ניסן סלומינסקי:>
אני לא מסכים, מה פתאום. 

<נעמה מנחמי:>
יש פה כמה דברים. קודם כול לעניין העתירה. אני חושבת שיש לנו בעיה מהותית מאוד עם הנושא של עתירה, גם דיברנו על זה לפני הדיון. אנחנו לא מכירים כל כך את החיה הזאת שקוראים לה עתירה לבית משפט שלום. יש ערעור לבית משפט שלום, יש עתירה לבית משפט לעניינים מינהליים. 

<אוסנת חיטרון:>
אבל נגיע לזה כשנדבר על הסעיף. 

<נעמה מנחמי:>
אנחנו כאן, הגענו לזה, כתוב ניתן לעתור. 
<אוסנת חיטרון:>
בסדר.

<נעמה מנחמי:>
אז השאלה הראשונה באמת היא הנושא של העתירה.
<היו"ר ניסן סלומינסקי:>
יש אחר כך פירוט של הדבר ביתר הרחבה איך תהיה העתירה? 

<אוסנת חיטרון:>
יכול להיות שנדבר על זה אחרי זה. 

<היו"ר ניסן סלומינסקי:>
תשאלי את מה שאת שואלת. מה הבעיה כאן?

<נעמה מנחמי:>
הבעיה היא שאין כזאת חיה שקוראים לה עתירה לבית משפט לעניינים מינהליים. הייתה הצעת חוק בתי משפט לעניינים מינהליים שלום, ההצעה הזאת לא התקדמה בכנסת, והחשש שלנו שבנייה של מודל של בית משפט לעניינים מינהליים אגב איזושהי חקיקה על הדרך, בלי לחשוב על הנושא באופן מהותי, אמיתי ומלא, היא לא נכונה. 
ולכן אני מציעה שנמצא כאן מודל אחר, או באמת שהעתירה תהיה לבית משפט לעניינים מינהליים, שעם זה יש בעיה, כי זה קצת מקשה על ההגעה לבית המשפט לעניינים מינהליים, או לכתוב משהו אחר כמו תובענה או ערעור לבית משפט השלום. 
<אוסנת חיטרון:>
אני אתייחס.
<היו"ר ניסן סלומינסקי:>
רק רגע, אבל איפה כתוב שזה לבית משפט מינהלי?

<יוליה מלינובסקי (ישראל ביתנו):>
לא, זה שלום.

<נעמה מנחמי:>
המילה עתירה.

<היו"ר ניסן סלומינסקי:>
איפה זה כתוב? כי אני קורא כאן בית משפט השלום.
<נעמה מנחמי:>
נכון. 
<היו"ר ניסן סלומינסקי:>
מהרגע שהם רוצים להפוך את הצו המינהלי, את הסגירה המינהלית, זה הולך לעתירה לבית משפט שלום. 

<יואל הדר:>
מפריעה לה המילה עתירה, לא ערעור למשל.

<נעמה מנחמי:>
לעתור.

<יוליה מלינובסקי (ישראל ביתנו):>
אז תכתבו לפנות.
<אוסנת חיטרון:>
אני אבקש להתייחס. השימוש במושג עתירה, לעתור ולא להגיש ערעור, או להגיש תובענה הוא משהו שנעשה במס' לא מבוטל של חוקים שעברו. הרעיון הוא שמדובר בהליך שהוא באופיו הליך מינהלי, ולכן נעשה השימוש במונח עתירה, וגם סדרי הדין הם סדרי הדין מהעולם המינהלי. גם אם היינו עושים פה שימוש במונח אחר כמו ערעור זה לא היה משנה את המהות. 
<יוליה מלינובסקי (ישראל ביתנו):>
אז תעשו ערעור.
<אוסנת חיטרון:>
לא. הבעיה היא שזה היה משנה את סדרי הדין והיה מייצר כל מיני תוספות שהן לא מתאימות בהליך מינהלי, כמו הצורך להפקיד ערבון ודברים מהסוג הזה. פסיקת בית המשפט אומרת שגם אם היה כתוב פה ערעור, המשמעות כשאנחנו מדברים על הליך מינהלי היא אותו דבר כמו אם משתמשים במילה עתירה. ולכן, במס' חוקים חדשים אנחנו עושים שימוש במונח הזה. 

<נעמה מנחמי:>
שוב, אני מפנה לחוקים הרלוונטיים, אני עשיתי גם טבלת השוואה.
<מרב מיכאלי (המחנה הציוני):>
טבלה מהממת, אם יורשה לי להחמיא ליועצת המשפטית, טבלה מדהימה. 

<נעמה מנחמי:>
אני כן רוצה להפנות אתכם לחוקים שרלוונטיים לנו. אז בחוק סגירת מקום אנחנו מדברים על ערעור; ובחוק חסימת אתרי אינטרנט אנחנו מדברים על ערעור; ובחוק הטרדות מוקדי חירום אנחנו מדברים על עתירה לבית משפט לעניינים מינהליים. שוב, אנחנו לא מכירים את החיה הזאת שקוראים לה עתירה לבית משפט שלום, ואני מבקשת לא לעשות את זה אגב.
<אוסנת חיטרון:>
שוב אני אגיד. אין כאן איזשהו שינוי מהותי, הרעיון הוא להתאים את סדרי הדין. הפסיקה אומרת, וככה גם המדינה מתייחסת לזה, זה שבמהות מדובר בהליך מינהלי וזה לא משנה, אנחנו קוראים לו ערעור או קוראים לו עתירה, יש מס' דברי חקיקה שמתייחסים לעתירה בעיקר בהקשר של אכיפה מינהלית של עיצומים כספיים. אין פה איזשהו הבדל מהותי, זה לא משנה את הבחינה שנעשית, וזאת גם הפסיקה בעניין הזה. אפשר לנסות להציע לעשות שימוש במונח בחינה - - - 

<היו"ר ניסן סלומינסקי:>
מה ההבדל אם זה יהיה ערעור או תביעה? מה יהיה ההבדל?
<אוסנת חיטרון:>
אם אנחנו עושים שימוש במילה ערעור, סדרי הדין שיחולו הם סדרי דין שפחות מתאימים להליך המינהלי, שהם מתקנות סדר הדין האזרחי. 

<היו"ר ניסן סלומינסקי:>
למשל? מה ההבדל שיהיה? רק שאני אבין.
<אוסנת חיטרון:>
מה שעולה לי זה מה שדיברנו על הצורך להפקיד איזושהי ערובה.
<היו"ר ניסן סלומינסקי:>
מי צריך להפקיד? המערער?
<אוסנת חיטרון:>
כן.

<נעמה מנחמי:>
אז ייתנו לו פטור מהערובה.
<היו"ר ניסן סלומינסקי:>
מה עוד?

<אוסנת חיטרון:>
אני לא זוכרת בעל-פה לומר בדיוק, אבל אני יכולה לברר את זה ברגע זה בשיחת טלפון. אבל נראה לנו שהדבר הזה הוא פשוט פחות מתאים. אנחנו מדברים על הליך מינהלי, ערעור זה לא המונח שאנחנו מדברים עליו כשמדברים על הליך מינהלי. אף אחד פה לא חולק שזה האופי של ההליך הזה, זה הליך שהוא - - - 

<נעמה מנחמי:>
אני לא בטוחה, אגב. 
<אוסנת חיטרון:>
גם בכל דברי החקיקה שאת עושה לא היה חולק על הדבר הזה.
<היו"ר ניסן סלומינסקי:>
בואו נתמקד בזה, שלא נתחיל עכשיו פה לעצור. 

<אוסנת חיטרון:>
נכון, חבל.
<היו"ר ניסן סלומינסקי:>
הנושא הזה של תביעה בהליך מינהלי זה המונח? או ערעור? מה המונח בדרך כלל במינהלי? 

<אוסנת חיטרון:>
יש כל מיני מקרים. אני אומרת שבחקיקה חדשה הממשלה מציעה, וזאת העמדה, וכך גם הממשלה רואה בזה הליך מינהלי. ולכן אנחנו עושים שימוש במונח עתירה מינהלית גם אם זה לבית המשפט השלום. בית המשפט השלום דן בקשת מאוד מאוד רחבה של הליכים מינהליים. זה לא איזושהי חיה חדשה שבית משפט השלום דן בהליכים בעלי אופי כזה. 

<היו"ר ניסן סלומינסקי:>
והעתירה קיימת כבר בדברים אחרים או שזאת פעם ראשונה? 

<אוסנת חיטרון:>
כן, היא קיימת. זאת ממש לא פעם ראשונה.

<נעמה מנחמי:>
יש לנו דוגמה שהבאתי. הבאתי דוגמאות אחרות, אז אני אשמח לדוגמאות. 

<אוסנת חיטרון:>
זה נעשה חדשות לבקרים במה שקשור לאכיפה מינהלית. אם אתם רוצים דוגמה קונקרטית אני תוך כדי אבדוק את זה.
<היו"ר ניסן סלומינסקי:>
נעשה ככה, נשאיר את זה.

<מרב מיכאלי (המחנה הציוני):>
האם זה קשור בשינויים שמובילה שרת המשפטים במבנה של המשרד ובצוות שהיא הקימה לבדיקת ההחלה של החוק באופן גורף? התאמת החוק ליהודה ושומרון? 

<אוסנת חיטרון:>
לא.
<מרב מיכאלי (המחנה הציוני):>
כי את אומרת חקיקה חדשה.

<יוליה מלינובסקי (ישראל ביתנו):>
מה זה קשור?
<מרב מיכאלי (המחנה הציוני):>
אני שואלת אם זה קשור, אני לא אומרת שזה קשור. פשוט השרה הציגה בוועדת הכנסת שהיא עושה חקיקה חדשה.
<היו"ר ניסן סלומינסקי:>
כל שלושת הנושאים שמדוברים לא קיימים במרחבי ארצנו, אז זה לא רלוונטי בכלל.
<אוסנת חיטרון:>
מכיוון שמדובר בהליך מינהלי, אז כמו חוק סמכויות לשם מניעת ביצוע עבירות בחוק הגבלת שימוש במקום שצוטטו, גם שם אלו הליכים בעלי אופי מינהלי, אז המונח המתאים וסדרי הדין המתאימים הם עתירה לבית משפט שלום. 

<נעמה מנחמי:>
אבל כתוב ערעור. אבל בחוקים האלה כתבו ערעור, וכנראה שהם מתמודדים עם המילה ערעור.
<אוסנת חיטרון:>
יש כל מיני סיבות.
<מרב מיכאלי (המחנה הציוני):>
זה מאוד מאוד מעניין. 

<היו"ר ניסן סלומינסקי:>
מאוד מעניין. 
<מרב מיכאלי (המחנה הציוני):>
באמת זה מעניין.

<היו"ר ניסן סלומינסקי:>
אני יודע. אנחנו נתקדם ואת תנסי לחפש תוך כדי זה שאנחנו מתקדמים דוגמאות לנושא הזה.
<ליאור חיימוביץ:>
אפשר לעשות הרחבה אחר כך. 

<מרב מיכאלי (המחנה הציוני):>
כן, בדיוק. נתקדם. אני חותמת על זה שנתקדם.
<אוסנת חיטרון:>
בסדר.

<היו"ר ניסן סלומינסקי:>
לפני שהגעתן הצבעתי בכלל, אז על מה את מדברת?

<מרב מיכאלי (המחנה הציוני):>
בכיף, היו"ר.

<היו"ר ניסן סלומינסקי:>
את תחפשי ואנחנו נתקדם, וכשיהיה לך תגידי לנו ונזכור את הנושא.

<אוסנת חיטרון:>
בסדר גמור.

<נעמה מנחמי:>
דבר שני לגבי הסעיף הקטן הזה זה באמת הנושא של להפנות - - - לבית משפט שלום שבו יושב נשיא בית משפט השלום, ואני תהיתי מדוע, ואם יש לכם התנגדות שנוריד את התוספת הזאת.
<יוליה מלינובסקי (ישראל ביתנו):>
לא.
<אוסנת חיטרון:>
הסיבה היא שמכיוון שכן מדובר בהליך בעל אופי מינהלי כמו שאמרתי קודם, ובהליך שהוא הליך ייחודי, הוא שונה מהנושאים הרגילים שבית משפט השלום מורגל לדון בהם, אז אנחנו כן רוצים שזה יהיה בית משפט שהשופטים בו מכירים את ההליך הזה. שתהיה להם איזושהי התמחות מסוימת, שזה לא יגיע כל פעם לשופט אחר שלא נתקל בזה, שתהיה איזושהי התמקצעות מסוימת בבחינה שמצריך החוק הזה. 
<היו"ר ניסן סלומינסקי:>
נשיא בית משפט שלום מבטיח לנו שתהיה בקיאות בנושא? או לכוון תמיד לשופט שכבר יש לו ניסיון.
<אוסנת חיטרון:>
זה נועד לכוון את זה שזה יגיע לאותו בית משפט שבו לשופטים תהיה איזושהי התמקצעות. 

<נעמה מנחמי:>
זאת נראית לי הגבלה.
<יוליה מלינובסקי (ישראל ביתנו):>
אני מאוד מסכימה עם הדבר הזה, זה נראה לי מאוד הגיוני שיהיה נשיא בית משפט שלום.

<היו"ר ניסן סלומינסקי:>
בוא נאמר, זה הרי לחומרה.

<נעמה מנחמי:>
זה לא יהיה אצל הנשיא, זה יהיה בבית משפט שבו הנשיא נמצא. 

<יוליה מלינובסקי (ישראל ביתנו):>
אבל הנשיא ירצה שהשופט ההוא הוא - - -

<היו"ר ניסן סלומינסקי:>
ששש, רגע, רבותיי, בוא נעשה דבר פשוט, הרי באופן טבעי - - -

<נעמה מנחמי:>
זה יגביל אנשים מללכת לערכאות, זה יקשה עליהם.

<היו"ר ניסן סלומינסקי:>
הפוך.

<יוליה מלינובסקי (ישראל ביתנו):>
איזה ערכאות? אף אחד לא ילך לערכאות.
<נעמה מנחמי:>
זה אומר שאם הוא גר בצפון הוא יצטרך לרוץ עד חיפה בשביל להגיש את התובענה או ערעור או מה שזה יהיה. 

<יוליה מלינובסקי (ישראל ביתנו):>
אבל הם לא כתבו איזה נשיא בית משפט שלום.
<נעמה מנחמי:>
אבל הנשיאים יושבים בדרך כלל במקומות המרכזיים, בחיפה, בתל אביב.
<ענת ברקו (הליכוד):>
אבל למה צריך את הנשיאים? 

<אוסנת חיטרון:>
זה לא צריך להיות הנשיא, זה צריך להיות בבית משפט שבו יושב הנשיא. הרעיון שהוא שתהיה איזושהי התמחות, זה הכול.
<יואל הדר:>
- - - לכן הוא יוכל לשים שופט שיכיר את הנושא - - - זה יעבור לשופט אחר, זהו.

<יוליה מלינובסקי (ישראל ביתנו):>
אז משטרת חיפה תלך לבית משפט שלום בחיפה, ומשטרת באר שבע תלך לבית משפט שלום בבאר שבע. 
<קריאות:>
- - -

<נעמה מנחמי:>
לגבי המשטרה אין בעיה. לגבי העותר - - -
<מרב מיכאלי (המחנה הציוני):>
אבל השאלה אם זה שנחסם לו הטלפון יכול ללכת לבית משפט אחר.
<נעמה מנחמי:>
הוא יצטרך לרוץ מקריית שמונה עד חיפה בשביל להגיש את זה.
<מרב מיכאלי (המחנה הציוני):>
חד-משמעית.

<היו"ר ניסן סלומינסקי:>
רבותי, רגע, נתקלנו בתופעה שנניח בית משפט שיש בו מה שנקרא גדול, כמו שעשינו נניח לגבי המחלקה הכלכלית, אתה לא חותם בכל מקום, אתה חותם רק בבית משפט גדול שיכול להקצות אנשים שיתמחו בעניין. מה שאני מבין, שפה הם רוצים שזה יהיה בית משפט גדול שיכול להקצות מישהו או שניים שיתמחו בתהליכים כאלו. שלא כל פעם זה ייפול לשופט שדן בזה פעם ראשונה. 

<יוליה מלינובסקי (ישראל ביתנו):>
שהוא בכלל לא מכיר את החוק הזה. 

<היו"ר ניסן סלומינסקי:>
כן, שלא מכיר. אז אני חושב שזה בסדר. 
<אוסנת חיטרון:>
אנחנו לא חושבים שזה מטיל איזשהו נטל מאוד מאוד כבד. ובאיזון בין החשיבות בלשמור על איזושהי התמחות מסוימת של השופטים האלה שיכירו את זה לבין הנטל שזה יכול להטיל להפנות לבית משפט ספציפי, נראה לנו שכן נכון להפנות לבית משפט שהוא בית משפט - - -
<היו"ר ניסן סלומינסקי:>
שבו יושב הכנ"ר, ולא חייבים להגיע לנשיא, אלא שבית משפט - - -

<אוסנת חיטרון:>
ממש לא. לא קבענו שהנשיא ידון בזה.

<היו"ר ניסן סלומינסקי:>
בואו נתקדם. 

<יוליה מלינובסקי (ישראל ביתנו):>
נעמה, בואי נתקדם. 

<היו"ר ניסן סלומינסקי:>
זה לא צריך להגיע לנשיא, רק הכוונה שבית משפט גדול שיכול להקצות.
<שולי מועלם-רפאלי (הבית היהודי):>
לבית משפט משמעותי.
<נעמה מנחמי:>
בסדר, הוועדה יכולה להחליט את זה, רק הוועדה צריכה להיות מודעת שהמשמעות היא שהוא יצטרך לרוץ.
<יוליה מלינובסקי (ישראל ביתנו):>
אני לא דואגת לאנשים האלו, זה בסדר גמור. 

<מרב מיכאלי (המחנה הציוני):>
אבל אנחנו צריכות לחשוב על זה שאם יש למישהו טעות.
<יוליה מלינובסקי (ישראל ביתנו):>
מרב, אבל זה עדיין יהיה בית משפט אזורי, זה לא שבן-אדם מבאר שבע ימצא את עצמו בחיפה, זה יהיה אותו אזור.
<אוסנת חיטרון:>
לא, ממש לא.

<יואל הדר:>
ברור.

<נעמה מנחמי:>
אני רק מזכירה שרוב הסיכויים שמי שיגיש את התובענות, עתירות, ערעורים, או איך שלא נקרא לזה, בסופו של דבר - - 
<ענת ברקו (הליכוד):>
אלה יהיו אנשים נורמטיביים.
<נעמה מנחמי:>
- - אלו יהיו דווקא האנשים שנעשתה לגביהם טעות.
<היו"ר ניסן סלומינסקי:>
והסיכוי שזה יקרה הוא כמעט אפס. 

<ליאור חיימוביץ:>
אני חולק על האמירה.
<יוליה מלינובסקי (ישראל ביתנו):>
בדיוק, אני מסכימה.
<ליאור חיימוביץ:>
מי שנעשתה לגביו טעות יביא ראיות ואפשר יהיה לבטל את הצו. 
<דנה צרנובלסקי:>
ואנחנו נבטל.

<ליאור חיימוביץ:>
מי שיעתור זה אלה שיש להם אמצעים, הם ייקחו עורך-דין יקר כי חשוב להם נורא המס' הזה, כדי להמשיך בפעילות העבריינית באמצעותו. זה ממש להפך.
<יוליה מלינובסקי (ישראל ביתנו):>
נכון, לשמור את המס' הזה. 
<היו"ר ניסן סלומינסקי:>
בוודאי.

<דנה צרנובלסקי:>
דרך אגב, אם היו מפרסמים את הטל' שלי בפרסום שירותי זנות הייתי הולכת מיוזמתי ומחליפה מס' טלפון. לא רוצה לחשוב על מי שמקבל את השיחות האלה בטעות. 

<מרב מיכאלי (המחנה הציוני):>
היית חוסמת בעצמך את הטלפון. 

<דנה צרנובלסקי:>
הייתי חוסמת לעצמי את הטלפון. תודה, אל תתקשרו.
<מרב מיכאלי (המחנה הציוני):>
רעיון יפה.

<נעמה מנחמי:>
אז נשאר נשיא בית משפט השלום. ולגבי הדבר האחרון, הנושא של החסימה, האם אנחנו רוצים שעצם הגשת העתירה אחרי x ימים כלשהם, כלומר, אנחנו בעצם רוצים שבית המשפט - - -
<יוליה מלינובסקי (ישראל ביתנו):>
באיזה סעיף את נמצאת?
<נעמה מנחמי:>
אני עדיין בסעיף קטן (ד). האם אנחנו רוצים בעצם שבית המשפט יתייחס לעתירה הזאת תוך x ימים? שלא תשב שם עוד 30 ימים. כי אני מזכירה, בסעיף הבא יש לנו הארכה אוטומטית של עוד 30 ימים ברגע שמוגשת בקשה לצו שיפוטי. 
<ליאור חיימוביץ:>
זה קיים בתיקי רצח?

<יואל הדר:>
לא, מה פתאום. 

<נעמה מנחמי:>
ולכן אנחנו כן יכולים למצוא את עצמנו - - - 

<ליאור חיימוביץ:>
בתיקי רצח אין הגבלה כזאת, אז אני לא מכיר - - -

<יואל הדר:>
למה? את רוצה להגביל את השופט פה?
<נעמה מנחמי:>
מה זאת אומרת בתיקי רצח אין הגבלה כזאת? אם יש מעצר, אז יש מעצר, אז הבן-אדם מגיע - - -
<ליאור חיימוביץ:>
מעצר עד תום ההליכים.

<נעמה מנחמי:>
לא מגיעים למעצר עד תום ההליכים במחדל. מגיעים למעצר עד תום ההליכים בהחלטה שיפוטית של שופט שבדק את הראיות. 
<ליאור חיימוביץ:>
אבל לא מגבילים אותו תוך כמה זמן הוא צריך לקבל החלטה.

<היו"ר ניסן סלומינסקי:>
מה את רוצה שיהיה? לא הבנתי. את רוצה שנגביל? שמה נגיד לשופט?

<נעמה מנחמי:>
אבל כן מגבילים אותו. אגב, אתה לא יכול לעצור בן-אדם עד תום ההליכים מבלי שהוא ראה שופט תוך 24 שעות, תוך 48 שעות.

<ליאור חיימוביץ:>
אפשר להאריך את מעצרו. 

<נעמה מנחמי:>
נכון, אבל גם פה אני אומרת שאנחנו לא יכולים לנתק קו ל-60 יום, אנחנו צריכים לחשוב.
<יואל הדר:>
זה לא 60 יום, אין פה 60 יום. 

<נעמה מנחמי:>
יש פה 60 יום, כי זה 30 ועוד 30. 

<יואל הדר:>
אין כאן.

<נעמה מנחמי:>
זה 30 אוטומטי, וברגע שהגשת בקשת ארכה אתה מקבל עוד 30 יום מבלי - -
<יואל הדר:>
מבית משפט.

<נעמה מנחמי:>
- - שבית משפט נתן החלטה. זה יכול להיות במחדל, זה יכול להיות סתם תיק, כי התיק נשאר במקום.
<היו"ר ניסן סלומינסקי:>
רגע, אנחנו קוראים את 3(א)?

<נעמה מנחמי:>
כן, אנחנו צריכים להסתכל עליו - - - 

<יוליה מלינובסקי (ישראל ביתנו):>
אבל את לא קראת אותו.

<היו"ר ניסן סלומינסקי:>
מה כתוב?

<נעמה מנחמי:>
אנחנו ב-(ד). 
<היו"ר ניסן סלומינסקי:>
אז מה זה קשור? איפה כתוב לך זמנים ב-(ד)?
<נעמה מנחמי:>
ב-3(ג) אנחנו רואים שאם הוגשה בקשה לארכה - - -

<היו"ר ניסן סלומינסקי:>
הגעת כבר לקריאה של 3?

<נעמה מנחמי:>
לא, לא הגענו לזה.

<היו"ר ניסן סלומינסקי:>
אז בואי נקרא אותו ונגיע לשם.

<נעמה מנחמי:>
אבל יש פה שני סעיפים שקשורים אחד לשני.
<היו"ר ניסן סלומינסקי:>
איזה סעיף קשור?
<נעמה מנחמי:>
הסעיף הראשון הוא סעיף (ד) שקראנו עכשיו, הסעיף השני זה סעיף 3(ג) שאומר כך - - -
<יוליה מלינובסקי (ישראל ביתנו):>
למה את קופצת?
<היו"ר ניסן סלומינסקי:>
בואי נגיע לזה.

<שולי מועלם-רפאלי (הבית היהודי):>
אבל תנו לה רגע, תני לה רגע לקרוא את שני הסעיפים שהיא חושבת שקשורים, היא תסביר, ואנחנו נחליט. 
<יוליה מלינובסקי (ישראל ביתנו):>
אבל היא לא קראה אותו.

<שולי מועלם-רפאלי (הבית היהודי):>
אנחנו אלה שמחליטים. 

<נעמה מנחמי:>
נכון.
"(ג)
הוגשה לבית המשפט בקשה להארכת תוקפו של צו חסימה מינהלי לפי סעיפים קטנים (א) או (ב) יתקיים הדיון בבקשת ההארכה בהקדם האפשרי" – "והצו המקורי יישאר בתוקפו לתקופה נוספת של 30 ימים מתום התקופה שעליה הורה קצין המשטרה המוסמך."
בעצם יש לנו כאן שתי הוראות שהאיחוד שלהן ביחד אומר שיכול להיות מצב שצו מינהלי יישאר בתוקף למשך 60 יום מבלי שניתנה החלטה שיפוטית.
<היו"ר ניסן סלומינסקי:>
אנחנו עושים לא טוב, סליחה, די. סעיף (ד) ב-2 מדבר שעל החלטת קצין משטרה אפשר להגיש ערר בתוך תקופת הצו. 

<נעמה מנחמי:>
נכון.

<היו"ר ניסן סלומינסקי:>
עכשיו בואו נראה מה קורה הלאה, נתחיל לפי הסדר, בואו לא נקפוץ. נתחיל לפי הסדר ונראה איך זה הולך. 
<נעמה מנחמי:>
בוא נניח - - -
<היו"ר ניסן סלומינסקי:>
לא נניח, בואי נקרא.
<נעמה מנחמי:>
אדם הגיש בקשה לבחון את הצו שלו על-ידי בית המשפט.
<היו"ר ניסן סלומינסקי:>
אמת. מה עושה עכשיו בית המשפט?
<נעמה מנחמי:>
לא יודעת.

<היו"ר ניסן סלומינסקי:>
אז בואי תקראי את (א), למה את קופצת? בואי נתחיל ב-(א), (ב) ו-(ג), ונגיע לשם.
<נעמה מנחמי:>
אבל (א) זה הסדר אחר. 

<היו"ר ניסן סלומינסקי:>
לא יודע, בואי נקרא אותו. את כבר יודעת אולי את הכול, אנחנו לא יודעים כלום כרגע. בואי נקרא את (א).
<נעמה מנחמי:>
(1) של 3? 
<היו"ר ניסן סלומינסקי:>
כן. 

<נעמה מנחמי:>
אבל (א) של 3 עוסק בבקשה של תובע, אנחנו כרגע נמצאים - - -
<היו"ר ניסן סלומינסקי:>
אז נגיע ל-(ד) ונחזור. 

<נעמה מנחמי:>
אולי נעזוב את הטקסט. מה הוועדה רוצה שיקרה אחרי שאדם מגיש ערר על החלטה לחסום לו את הקו? האם היא רוצה שבית המשפט יצטרך להסתכל על הבקשה הזאת בהקדם? האם היא רוצה שתהיה ברירת מחדל שאומרת שאם בית המשפט לא הסתכל על הבקשה הזאת ולא אשרר אותה, אז אחרי x זמן החסימה תוסר? זו החלטה של הוועדה. אני רוצה לשמוע מה עמדת הוועדה לגבי מה שקורה אחרי שבן-אדם מגיש עתירה. 

<היו"ר ניסן סלומינסקי:>
מה החוק אומר?
<נעמה מנחמי:>
כרגע הצעת החוק אומרת שלא יקרה דבר. 

<ליאור חיימוביץ:>
ממש לא נכון. כתוב שבית המשפט ידון בהקדם האפשרי. למה את מציגה את הדברים בצורה מסולפת? אני ממש לא מבין את זה.
<היו"ר ניסן סלומינסקי:>
די, רבותיי. נעמה, אני לא מצליח להבין.
<נעמה מנחמי:>
איפה כתוב בהקדם האפשרי?

<שולי מועלם-רפאלי (הבית היהודי):>
איפה זה כתוב?

<מרב מיכאלי (המחנה הציוני):>
איפה כתוב? איפה?

<קריאות:>
- - -

<ליאור חיימוביץ:>
ב-(ג) – "יתקיים הדיון בבקשת ההארכה בהקדם האפשרי".
<יואל הדר:>
ב-4(ג).
<היו"ר ניסן סלומינסקי:>
אתם מוכנים? עזבו. עשה לי טובה, נתקדם לפי הסדר.
<נעמה מנחמי:>
זה לא נכון. אני מצטערת, אבל זה לא נכון מה שאמרת עכשיו. 
<היו"ר ניסן סלומינסקי:>
בואו נתקדם לפי הסדר.
<ליאור חיימוביץ:>
אני הקראתי מהחוק.
<נעמה מנחמי:>
הקראת מסעיף 3, שזאת לא הסיטואציה שאליה אנחנו מתכוונים.
<ליאור חיימוביץ:>
אני מקריא מהחוק מהסעיף שכרגע דיברת עליו.
<נעמה מנחמי:>
לא, אני מדברת על סעיף 2.
<קריאות:>
- - -

<היו"ר ניסן סלומינסקי:>
רבותיי, אני מבקש. בואו נקרא את סעיף 3, נסיים אותו ונראה אם יש לנו הבנה, אם יש לנו פתרון או לא.

<מרב מיכאלי (המחנה הציוני):>
אבל, אדוני, אנחנו בסעיף 2, איך נעבור לסעיף 3?

<היו"ר ניסן סלומינסקי:>
קראנו את סעיף 2.

<מרב מיכאלי (המחנה הציוני):>
אבל לא פתרנו אותו. 

<נעמה מנחמי:>
עוד לא סיימנו אותו, עוד לא הסכמנו.

<היו"ר ניסן סלומינסקי:>
אולי יש לו פתרון בהמשך. אני לא מצליח להבין, מה סעיף 2(ד) אומר, שעל החלטת קצין משטרה אפשר להגיש ערער לבית משפט בתוך התקופה.
<מרב מיכאלי (המחנה הציוני):>
מאה אחוז, ואז מה קורה?
<היו"ר ניסן סלומינסקי:>
ועכשיו השופט עושה חגיגה. אני לא מבין מה. כתוב. עכשיו בוא נתחיל לעבור מה קורה בבית משפט. אני לא יודע, לא קראתי.
<מרב מיכאלי (המחנה הציוני):>
אנחנו רוצות לעבור על זה.
<היו"ר ניסן סלומינסקי:>
אני רואה שב-3(א) כתוב בית משפט, וכו', בואו נעבור, נתקדם ונראה אם יש או לא.

<נעמה מנחמי:>
בואו נתקדם ל-3.
<מרב מיכאלי (המחנה הציוני):>
בואו נתקדם ל-3, ונחזור, אדוני בוודאי צודק.

<נעמה מנחמי:>
אני מזכירה שסעיף 3 עוסק בסיטואציה שבה מוגשת בקשה לצו שיפוטי.
"(א)
בית משפט השלום שבו יושב נשיא בית משפט השלום רשאי, על פי בקשה בכתב של תובע, לצוות על הארכת תוקפו של צו חסימה מינהלי לתקופה נוספת שלא תעלה על 60 ימים, אם שוכנע כי חסימת מספר הטלפון חיונית למניעת המשך ביצוע העבירה שבשלה הוצא הצו, ורשאי הוא לחזור ולצוות כאמור מזמן לזמן.

(2) הוגש כתב אישום בעבירה רשאי בית המשפט הדן בכתב האישום, על פי בקשת תובע, לתת צו המורה למפעיל הסלולרי שעמו התקשר המנוי בהסכם התקשרות לחסום את מספר הטלפון המשמש" - -
נגדיר את זה לעבירה, אבל בהקשר של פרסום ברבים אמרנו.
- - "או לצוות על הארכת תוקפו של צו חסימה מינהלי, עד תום ההליכים או עד למועד מוקדם או מאוחר יותר שיקבע, אם שוכנע כי חסימת מספר הטלפון חיונית למניעת המשך ביצוע העבירה שבשלה הוצא הצו, ורשאי הוא לחזור ולצוות כאמור מזמן לזמן.

(ג)
הוגשה לבית המשפט בקשה להארכת תוקפו של צו חסימה מינהלי לפי סעיפים קטנים (א) או (ב) יתקיים הדיון בבקשת ההארכה בהקדם האפשרי ובית המשפט רשאי" - -
זאת הצעה שלי לתוספת:

- - "ובית המשפט רשאי על בסיס הבקשה שהוגשה, לקבוע כי הצו המקורי יישאר בתוקפו לתקופה נוספת של 30 ימים מתום התקופה שעליה הורה קצין המשטרה המוסמך.
(ד)
בית המשפט רשאי לדון מחדש בצו חסימה שיפוטי אם ראה כי הדבר מוצדק בשל נסיבות שהשתנו או עובדות שהתגלו לאחר מתן הצו. 

(ה)
על החלטת בית המשפט לפי סעיף זה ניתן לערער לבית המשפט של ערעור, בתוך 30 ימים ממועד מתן ההחלטה."
<היו"ר ניסן סלומינסקי:>
כאן זה מדבר רק על מה שאתם מגישים כהמשך. אדם שרוצה לערער, אמרנו שהוא יכול לטעון או איך שתקראו לזה בבית המשפט. הוא טען בפני בית המשפט, מה קורה עכשיו בבית המשפט? 

<יואל הדר:>
קודם כול הוא פנה לבית המשפט. מה הסיטואציה? נניח שבית המשפט דן בזה, אין בעיה. נכון? הוא מחליט מה שהוא רוצה. לא דן בזה, זאת השאלה פה. בית משפט יש לו דברים יותר חשובים מהעניין הזה, והוא לא דן בזה.
<היו"ר ניסן סלומינסקי:>
הוא ידון בזה בעוד יומיים-שלושה, מתי שהוא ידון.
<יואל הדר:>
לא יודע. בכל מקרה, ברגע שהוא מביא את זה יש 30 יום שהצו פוקע.
<היו"ר ניסן סלומינסקי:>
הצו יפקע. אם נניח אדם הגיש ביום ה-29, אז הוא הגיש - - - 

<יואל הדר:>
הצו פוקע אחרי 30 יום, זה לא משנה.
<דנה צרנובלסקי:>
אם לא הגשנו בקשה להארכה הצו יפקע.
<יואל הדר:>
לא הגשנו בקשה, הצו פוקע.
<היו"ר ניסן סלומינסקי:>
הוא הגיש ערער ואתם הגשתם בקשה.
<יואל הדר:>
בינתיים לא הגשנו בקשה, והוא הגיש ביום ה-29, נניח. ביום ה-30 הצו פוקע.
<היו"ר ניסן סלומינסקי:>
הבנתי. אז הצו פוקע.

<נעמה מנחמי:>
ומה אם הוא הגיש ביום השלישי? 

<יואל הדר:>
איזה יום? שלישי?

<היו"ר ניסן סלומינסקי:>
גם כן, מה זה משנה?

<דנה צרנובלסקי:>
הוא יכול גם להגיש ביום שהוצאתי את - - -
<היו"ר ניסן סלומינסקי:>
אם השופט לא דן - - -

<נעמה מנחמי:>
עכשיו נמתין 30 יום?
<יואל הדר:>
לא, אנחנו לא ממתינים כלום.
<היו"ר ניסן סלומינסקי:>
תלוי בשופט.
<יואל הדר:>
השופט מחליט מתי הוא דן בזה. 

<היו"ר ניסן סלומינסקי:>
תלוי בשופט, אבל כאן הפלוס הוא שאם השופט לא דן, אז אחרי 30 יום זה פוקע.

<שולי מועלם-רפאלי (הבית היהודי):>
לא דן, אז בעצם אין הארכה אוטומטית.
<נעמה מנחמי:>
אבל 30 יום לאדם שנעשתה טעות לגבי הקו שלו הוא פשוט ילך ויחליף קו. 

<יואל הדר:>
אז הוא יבקש את הקדמת הדיון.

<נעמה מנחמי:>
אדם לא יכול באמת 30 לחכות, לראות מה קורה עם הקו שלו. 

<שולי מועלם-רפאלי (הבית היהודי):>
השאלה, במקומות אחרים שהם דומים לזה, החוק מגדיר זמן?

<מרב מיכאלי (המחנה הציוני):>
זה מה שרציתי לשאול אותך. מה יש בחוקים האחרים שעושים משהו כזה? 

<נעמה מנחמי:>
אז אפשר להגיד שבית המשפט ידון בהקדם האפשרי.

<שולי מועלם-רפאלי (הבית היהודי):>
אפשר להוסיף את המילה בהקדם.

<מרב מיכאלי (המחנה הציוני):>
זה נראה לי כדאי.
<היו"ר ניסן סלומינסקי:>
אפשר להגיד את המילה בהקדם. 

<דנה צרנובלסקי:>
מה שיש בבקשת ההארכה, לשים את זה גם כאן.
<מרב מיכאלי (המחנה הציוני):>
בהקדם האפשרי.

<היו"ר ניסן סלומינסקי:>
כן, בהקדם האפשרי, אפשר.

<ליאור חיימוביץ:>
בהקדם האפשרי.
<היו"ר ניסן סלומינסקי:>
תכניסו בסעיף (ד) בהקדם האפשרי.

<יואל הדר:>
לי נראה באופן כללי שבתי משפט צריכים לדון בכל פנייה אליהם בהקדם האפשרי, ככה נראה לי על כל פנייה.
<ליאור חיימוביץ:>
מה זה אומר על עתירות אחרות?
<היו"ר ניסן סלומינסקי:>
נכון, אין הכי נמי על עתירות פי כמה יותר רציניות, אבל יכול להיות שאנחנו הולכים לעשות מהפך.
<נעמה מנחמי:>
יש כאן מישהו מהנהלת בתי המשפט?
<אוסנת חיטרון:>
הם לא הגיעו.

<מרב מיכאלי (המחנה הציוני):>
מה זה נוגע להם?
<נעמה מנחמי:>
כי היינו מבקשים להכניס את זה לנוהל הדחוף שלהם, כמו שסיכמנו לפני הדיון, אגב. 

<היו"ר ניסן סלומינסקי:>
בואו נכתוב כך, כמו שכתבתנו בסעיף 3 שיכנס בהקדם האפשרי, מה הבעיה שנכתוב כאן בהקדם האפשרי?
<יואל הדר:>
אין שום בעיה.
<היו"ר ניסן סלומינסקי:>
אז נכתוב ב-2(ד) בהקדם האפשרי.
<נעמה מנחמי:>
אנחנו נשמח להתייחסות הנהלת בתי המשפט על ההצעה שעלתה על ידיכם בדיון הכנה לדיון הזה, שזה יכנס לנוהל הדחוף שלהם. 

<היו"ר ניסן סלומינסקי:>
מה זה נוהל דחוף?

<נעמה מנחמי:>
יש להנהלת בתי המשפט נוהל דחוף של - - -

<יוליה מלינובסקי (ישראל ביתנו):>
אבל זה כזה דחוף? זה לא חיים ומוות. זה לא דחוף.
<היו"ר ניסן סלומינסקי:>
למה נוהל דחוף? בהקדם האפשרי.
<קריאות:>
- - -

<ליאור חיימוביץ:>
יש לו ווטסאפ, ו-Wi-Fi, ואת זה אי-אפשר לחסום לו. 

<היו"ר ניסן סלומינסקי:>
ששש. אנחנו מדברים, רבותיי, על זה שב-2(ד) נוסיף בהקדם האפשרי, נקודה. זה גם כן מעל ומעבר. אנחנו צריכים לדעת על מה אנחנו מדברים, מדברים על זה שחוסמים מס' טלפון שמופץ. 
<יוליה מלינובסקי (ישראל ביתנו):>
ואם זאת כבר הייתה טעות, ואחרי שבן-אדם בירר מול משטרה, אם זאת באמת הייתה טעות, והבן-אדם פנה וגילה שיושבת שם סבתא, ומי יגיע לבית משפט וייקח עורך-דין וכו'? עזבי, נו. 

<היו"ר ניסן סלומינסקי:>
בהקדם האפשרי.

<יוליה מלינובסקי (ישראל ביתנו):>
הכול מידתי. 

<מרב מיכאלי (המחנה הציוני):>
מישהו שיש לו עסק וטעו בספרה אחת במס' של העסק. 

<יוליה מלינובסקי (ישראל ביתנו):>
וזה בסדר שכולם פנו אליו לשירותי זנות לפני זה? זה לא הפריע לו? בזה הוא לא ביקש לטפל? 

<מרב מיכאלי (המחנה הציוני):>
אנחנו לא יודעות כמה זמן הספיקו לפנות אליו לפני כן.
<יוליה מלינובסקי (ישראל ביתנו):>
נו, באמת, מרב.

<היו"ר ניסן סלומינסקי:>
רבותיי, בהקדם האפשרי זה בסדר. 

<ליאור חיימוביץ:>
יודעים, 24 שעות, זה כתוב בחוק.
<מרב מיכאלי (המחנה הציוני):>
ב-24 שעות אתה לא יודע מתי הגיע אליך ומתי גילו את המס' הזה.

<נעמה מנחמי:>
דיברנו על הסעיף הקטן הזה ממש הרבה זמן, אז בואו ננסה רק לעשות סדר. 
<אוסנת חיטרון:>
אין לנו עמדה סופית עכשיו של הנהלת בתי המשפט, האם זה דבר שיכול להיכנס לנוהל טיפול דחוף בפניות, וזה מה שעשינו בחוקים אחרים.

<היו"ר ניסן סלומינסקי:>
לא, אני לא רוצה, אני לא מבקש את זה. 

<יוליה מלינובסקי (ישראל ביתנו):>
אנחנו לא ביקשנו את זה.

<אוסנת חיטרון:>
זה מה שעשינו בחוק המקביל.

<ליאור חיימוביץ:>
לא ביקשו. הוועדה לא ביקשה.
<היו"ר ניסן סלומינסקי:>
רבותיי, אני לא מבקש בנוהל דחוף, בואו לא נאבד פרופורציות. יש היום כאלה תהליכים שיכול להיות שהם היו צריכים להיכנס לנוהל דחוף. אבל מה שכן, שיכתבו בהקדם האפשרי.

<נעמה מנחמי:>
בסדר.

<יואל הדר:>
אם הכול יכנס לנוהל דחוף יעשו נוהל חדש "נוהל דחוף ביותר", זה מה שיקרה.

<נעמה מנחמי:>
יכול להיות. 

<היו"ר ניסן סלומינסקי:>
ב-2(ד) נוסיף במקום המתאים בהקדם האפשרי.

<נעמה מנחמי:>
אז אני רק רוצה לסכם את השינויים שעשינו בסעיף (ד). השארנו את "יושב נשיא בית משפט השלום", הוספנו "בהקדם האפשרי".
<היו"ר ניסן סלומינסקי:>
את מדברת על (ד)?
<נעמה מנחמי:>
על השינויים שעשינו לסעיף קטן (ד). את "בתוך תקופת תוקפו של הצו" הורדנו, זה בסדר?
<אוסנת חיטרון:>
כן. רק רצינו להבין את הסיבה.
<היו"ר ניסן סלומינסקי:>
למה את רוצה להוריד את תוקפו?

<נעמה מנחמי:>
כי אחרת זה סותר את מה - - -

<היו"ר ניסן סלומינסקי:>
הפוך. 

<אוסנת חיטרון:>
הפוך.

<נעמה מנחמי:>
אתה רוצה להשאיר את זה? בסדר.

<היו"ר ניסן סלומינסקי:>
אני רוצה שנבין, אם הוא הגיש עתירה והשופט לא דן והסתיימו 30 היום, הקו משוחרר, נכון?

<דנה צרנובלסקי:>
זה מדבר על מתי שהוא התכוון להגיש את הערר. אין טעם שהוא יגיש את הערר אחרי שהייתה הפסקה. כלומר, אם ביום ה-31 הצו כבר לא תקף אין לו סיבה להגיש ערר, כי הוא יוכל לבוא לטעון את טענותיו בבקשת ההארכה שלי אם הגשתי בקשה.
<היו"ר ניסן סלומינסקי:>
בוודאי, ההפך.

<נעמה מנחמי:>
לא מדויק. כי אם אנחנו הופכים את זה לתובענה, אז תובענה יכולה גם להיות תובענה אזרחית או על נזקיו, אבל אנחנו לא רוצים להגביל אותו בהכרח לתקופת הצו. אם אנחנו משנים את המילה לתובענה. 
<דנה צרנובלסקי:>
ההתנגדות העקרונית להוריד את זה כי זה פשוט הופך את זה - - -
<אוסנת חיטרון:>
אין לנו התנגדות.
<היו"ר ניסן סלומינסקי:>
פה הוא רוצה לשחרר את המס', הוא לא רוצה להגיש תובענה, זה לא קשור.

<נעמה מנחמי:>
אז פשוט נשאיר את המילה ערעור, כי ברגע שאנחנו מורידים את זה אז אי-אפשר לכתוב תובענה. 

<אוסנת חיטרון:>
בסדר.

<נעמה מנחמי:>
אז כרגע לפחות ערעור. השארנו את "בתוך תקופת תוקפו של צו", ואת "נשיא בית משפט השלום" והוספנו "בהקדם האפשרי".
(ה) זאת תוספת שאני מציעה שמופיעה גם בחוקים דומים, ואני רוצה שהוועדה תיתן דעתה על השוני בין זה לבין סגירת מקום לדוגמה. בסגירת מקום מופיע – אני אקריא ואחר כך תוכלו להתייחס – בסגירת מקום מופיע:
"(ה)
ניתן צו חסימה מינהלי, לרבות אם הוארך לפי סעיף זה, לא יינתן צו חדש בתוך שנתיים מיום שפקע תוקפו של הצו הקודם אלא באישור של פרקליט מחוז ששוכנע כי הוצאת צו חדש מוצדקת בשל שינוי של ממש בנסיבות."
<יוליה מלינובסקי (ישראל ביתנו):>
איפה את נמצאת? אנחנו לא מבינים בכלל.

<היו"ר ניסן סלומינסקי:>
פה אנחנו ב-4?
<נעמה מנחמי:>
אנחנו ב-(ה). יש לכם נייר משולב עם ההערות שלי, ואז יהיה לכן גם יותר קל להבין את ההצעות. אנחנו נמצאים בעמ' 6 כרגע.
<היו"ר ניסן סלומינסקי:>
מה קראת מהחוק עד עכשיו?
<נעמה מנחמי:>
הגענו ל-2(ד).
<יוליה מלינובסקי (ישראל ביתנו):>
מאיפה זה בא?
<מרב מיכאלי (המחנה הציוני):>
זאת הצעה.

<נעמה מנחמי:>
אני מעלה את זה כשאלה לוועדה לדון בה. יש בחוק סגירת מקום, בעצם כדי להימנע ממצב שבו המשטרה עושה שימוש לא ראוי בסמכות וסוגרת שוב ושוב ושוב מבלי לטפל בשורש הבעיה באכיפה הפלילית, בעצם הוגבלה הסמכות שלה להשתמש באותו צו סגירה מינהלי. אז אני מעלה את השאלה האם הוועדה רוצה גם כאן לעשות דבר דומה או שונה?

<היו"ר ניסן סלומינסקי:>
מה הפירוש?

<ליאור חיימוביץ:>
פה הרציונלים למיניהם שונים מכיוון שבהגבלת מקום, שוב, אתה יודע מי נמצא במקום. בהגבלת מס' טלפון אין בן-אדם מאחורי הטלפון, אתה לא תמיד, ברוב הפעמים, למעשה, לא תוכל להגיע לאכיפה פלילית, ולכן הרציונל הוא שונה.

<קריאה:>
אבל אז תלך לאכיפה שיפוטית.

<ליאור חיימוביץ:>
תתקן אותי דנה אם אני טועה.

<היו"ר ניסן סלומינסקי:>
אבל הוא חייב ללכת. אם הוא רוצה להאריך הוא חייב ללכת. נניח, הוציאו 30 יום, אם הם לא מגישים בקשה ולא מקבלים צו משופט, זה פוקע.
<נעמה מנחמי:>
נכון, אבל יום אחר כך הם יכולים לעשות את זה מחדש. אם לא כותבים את הסעיף הזה הם בעצם יכולים לחכות 30 יום שזה ייפסק, ואז לעשות עוד 30 יום. תיאורטית אין משהו שמפסיק אותם. בעוד שבעצם דרך המלך במצב כזה היא לעשות את ה-30 יום, לבקש ארכה, לבקש צו שיפוטי. ברגע ששופט נותן הוא יכול לתת לתקופה שהיא כמעט לצמיתות, היא לא כתובה כצמיתות, נדבר גם על זה, אבל בעצם שופט יכול להגיד שעכשיו המס' הזה יהיה חסום מעכשיו לעשר שנים הבאות. אני בעצם אומרת, בוא נראה אם אנחנו מוכנים שזה יהיה, שהמשחק הזה של 30 יום כן, יום לא, 30 יום כן, יתאפשר. אם אנחנו מאפשרים דבר כזה.
<היו"ר ניסן סלומינסקי:>
דנה, מה את אומרת?

<דנה צרנובלסקי:>
אז אני רוצה להתייחס לזה. בחוק של הגבלת שימוש במקום פיזי, בחוק המקורי הסעיף הזה לא הופיע וגם לא היו בעיות כאלה, לא היו תופעות של זה שהמשטרה רצה ומוציאה עוד צו מינהלי, עוד צו מינהלי, עוד צו מינהלי. פנינו לבתי משפט. יש מקרים שבהם כשמגיע המועד לבקש הארכה, למעשה, אנחנו יודעים שהעסק במקום פיזי, בגלל זה זה יותר רלוונטי. העסק למשל עבר כבר למקום אחר, ואז אין לנו טעם להמשיך ולבקש הארכה של אותו מקום, ואז לא פנינו בבקשת הארכה. ובחלוף פרק זמן מסוים של כמה חודשים, למשל, המקום הזה חוזר לפעול, כי בינתיים ייבשו קצת את המקום הזה, עברו למקום אחר, חזרו למקום הזה. את הסעיף במקום הפיזי הוספנו לבקשת הוועדה. 
אני יכולה להגיד לכם שהיום יש לנו דיונים, הרבה הידיינויות בבתי משפט סביב השאלה של מהן נסיבות של ממש, והאם העובדה שהמקום הזה הפסיק לפעול ואז חזר לפעול זה שינוי של ממש בנסיבות או לא. תבינו שהמשמעות של הסעיף הזה אומרת שאם באמת מקום, אני בחרתי לא להאריך אחרי 30 ימים כי התרשמתי באמת ובתמים שהפסיקו לבצע שם עבירות פליליות ועברו לכתובת אחרת, ואחרי חודש הם חוזרים, אני לא יכולה לפעול נגד המקום הזה. והפרשנות של שינוי של ממש בנסיבות יכולה להיות פרשנות מאוד דווקנית, שלמעשה תגרום לי לפעמים למצב שבו אני צריכה לתת לבית הבושת להמשיך להתנהל, ואני לא יכולה לנקוף אצבע. אני לא חושבת שזאת מטרת המחוקק. ולכן אני חושבת שבחוק הפיזי אנחנו כרגע בבעיה. 
מנגד צריך גם לזכור – ואמרתי את זה קודם – שההשפעה על האינטרס של הפרט בהגבלת מקום פיזי, בהגבלת שימוש במקום פיזי, במקרקעין, בבית, בדירה, בחנות, זאת השפעה הרבה יותר משמעותית מניתוק קו טלפון. ובוודאי שבמקום פיזי לאדם יש יכולת לעשות הרבה שימושים אחרים, ואם אני מונעת ממנו לעשות את השימוש במקרקעין זה דרמטי. אם הוא אומר: אני רוצה לעשות שם שימוש חוקי. 

ולקחת קו טלפון אחר זה לא משהו מאוד דרמטי. 
<יוליה מלינובסקי (ישראל ביתנו):>
אין מה להשוות.
<היו"ר ניסן סלומינסקי:>
אני אשאל אתכם רק שאלה אחת. נניח שהאיש אחרי 20 יום או 25 יום הגיש עתירה או ערעור, בינתיים לשופט לא היה זמן לדון בזה וכו', נגמרו ה-30 יום, המס' אמור לחזור אליו, אז אתם יכולים שוב אחרי יום שאתם מחכים, אתם יכולים להטיל עוד פעם 30 יום כשיש כבר עתירה? 

<יואל הדר:>
הסעיף מאפשר שאם המשטרה פונה ומבקשת להאריך את ה-30 יום, אז יש את האפשרות, כמו שנאמר מקודם, עוד 30 יום כי השופט עוד לא דן. אז יש לנו 60 יום במסגרת הזאת אם השופט לא דן. מי שיש לו עסק חי 60 יום זה המון, עדיף לו והרבה יותר זול להחליף קו טלפון ולרוץ עם קו טלפון אחר. אני לא רואה את הסיטואציה, אני לא יודע למה צריכה בכלל להיות סיטואציה שהיא לא נראית, אלא אם כן הוא ירצה ביום מן הימים לחזור לזה. אם הוא ירצה ביום מן הימים לחזור לזה, בעוד שנה, אז למה צריך לרוץ לפרקליט מחוז? 

<היו"ר ניסן סלומינסקי:>
הסיטואציה יכולה להיות בשני מצבים, או שהאיש הגיש ערעור, או שאתם ביקשתם בקשה להאריך. אבל אם האיש לא הגיש ערעור, ואתם לא הגשתם בקשה להאריך, אז אחרי 30 יום זה נגמר, נכון?

<יואל הדר:>
נכון.

<היו"ר ניסן סלומינסקי:>
והמס' הזה משוחרר. ואז אתם מוצאים שהמס' הזה ממשיך לעבוד אותו דבר, ואתם יכולים להוציא כעבור יום או יומיים עוד פעם חסימה ל-30 יום? 
<שרית פרץ:>
לפי סעיף (ה) אני מבינה שלא.
<יואל הדר:>
לכאורה, אם זאת הבעיה.
<היו"ר ניסן סלומינסקי:>
זאת הבעיה שלי.

<יואל הדר:>
אם יש חשש שמא המשטרה תנצל לרעה, אז אפשר להגיד שההארכה לא תיעשה בדרך של משהו מינהלי אלא רק דרך בית משפט, אם זאת הבעיה. ולא צריך להכניס את כל סעיף (ה) בשביל זה.
<היו"ר ניסן סלומינסקי:>
כן, זאת הבעיה. אני לא רוצה את כל סעיף (ה).
<נעמה מנחמי:>
שמה? שסעיף חדש בעצם יהיה רק דרך בית משפט? 

<יואל הדר:>
כן.

<נעמה מנחמי:>
ההארכה חדשה, נגיד לתקופה של שנה או שנתיים?

<היו"ר ניסן סלומינסקי:>
לא שנה. מה שנה? 
<יואל הדר:>
יש חשש שאחרי 30 יום ינצלו לרעה המשטרה ויוציאו עוד פעם צו מינהלי חדש במקום לפנות לבית משפט. את החלק הזה אפשר לסגור ולהגיד שהמשטרה לא תוכל אחרי 30 יום להוציא צו מינהלי חדש. 

<נעמה מנחמי:>
ואם זה אחרי 35 ימים או 36 ימים?
<דנה צרנובלסקי:>
אבל צריך לקצוב את זה בפרק זמן.

<נעמה מנחמי:>
אתה צריך לקצוב בפרק זמן, להגיד שבטווח של שנה או שנתיים - - - 

<דנה צרנובלסקי:>
אנחנו רק לא רוצים את השינוי של ממש בנסיבות באישור פרקליט מחוז, כי כרגע זה מחסום שאנחנו לא מצליחים לעבור אותו בוויכוח על מהו שינוי של ממש בנסיבות.
<נעמה מנחמי:>
הבנתי. אז בואו נכתוב באמת משהו אחר.
<היו"ר ניסן סלומינסקי:>
אני אומר עוד פעם – רק בואו נגדיר את הנקודה ונמצא פתרון – עברו 30 יום והמשטרה לא הגישה בקשה להאריך, אחרי 30 יום זה פוקע ובאופן תיאורטי המס' הזה חוזר. אם לא נעשה בו שום שימוש אין בעיה. אם אתם רואים שכעבור כמה ימים נעשה בו שוב אותו שימוש של הפצה לזנות או לסחר, אתם יכולים להוציא עוד פעם 30 יום?
<יואל הדר:>
לכאורה לפי החוק היום כן.
<היו"ר ניסן סלומינסקי:>
וכל פעם אתם יכולים לעשות ככה. כלומר, כאילו אתם אומרים: למה לי ללכת לשופט וכל זה, כל פעם הוא יתחיל ואני אעשה את זה. 
<יוליה מלינובסקי (ישראל ביתנו):>
בדיוק. פעם שנייה הם מייד יתחייבו ללכת לשופט. אז בוא נעשה ככה.

<ליאור חיימוביץ:>
אבל, אדוני, אלה דברים תיאורטיים.

<היו"ר ניסן סלומינסקי:>
אני יודע. צריכים רק לחשוב מה אנחנו רוצים לעשות, כי אם נניח אתם רוצים, למה לא הגשתם בקשה להאריך? כי אמרתם: מה, אני אלך לבית משפט והכול? 
<נעמה מנחמי:>
או כי אין רף מספיק.
<היו"ר ניסן סלומינסקי:>
אבל מה שיקרה אם האיש חוזר, אם תוכלו שוב לממש את זה ותגידו: למה אני צריך ללכת לשופט, המס' יחזור, ואחרי יומיים נגיש עוד פעם 30 יום שלנו. כאילו כל פעם תעשו ותקפצו על בית המשפט.
<יואל הדר:>
נניח.
<ליאור חיימוביץ:>
אני יכול לחשוב על עוד תרחיש דמיוני.

<היו"ר ניסן סלומינסקי:>
השאלה אם זה תרחיש אפשרי או שאנחנו לא רוצים שזה יקרה.

<ליאור חיימוביץ:>
אדוני, יכול להיות גם תרחיש שבו נחסם מס' ל-30 יום, הגיע בן-אדם נורמטיבי, אומר: סליחה, טעיתם. הנה, אני בן-אדם נורמטיבי, חסמתם לי בטעות את המס'. השתכנעה המשטרה, החזירו את המס' לחיים, ואחרי שבוע גילינו שהוא בכל זאת משמש, ושהאדם הנורמטיבי שכביכול הגיע שיקר, אז רוצים לחסום שוב. 

<נעמה מנחמי:>
אז זה שינוי נסיבות.
<היו"ר ניסן סלומינסקי:>
זה משהו אחר.

<ליאור חיימוביץ:>
זה לא שינוי נסיבות, צריך להוציא צו חדש.

<נעמה מנחמי:>
אז תעשה אותו עכשיו דרך בית משפט.

<ליאור חיימוביץ:>
אבל אני רוצה חסימה מיידית, זאת כל התכלית של החוק. 
<היו"ר ניסן סלומינסקי:>
אני שואל שאלה פשוטה, עזבו. אתם קיבלתם 30 יום, אם שחררתם את האיש בגלל שהוא שכנע אתכם שזאת טעות זה סיפור נפרד. ואז התברר שהוא עבד עליכם, זה משהו אחר. אני מדבר רגיל, הגשתם, יש לכם 30 יום, לא הגשתם בקשה להאריך, לא בגלל שיש, נגמרו ה-30 יום המס' חזר. ואז כעבור כמה ימים הוא ממשיך הלאה, למה לא? אתם רואים, אתם עוד פעם רוצים 30 יום. אם יש לכם את היכולת לעשות כל פעם את זה, המשמעות היא שכדי לחסוך את השופט אתם אומרים: מה אכפת לי, יחזור אליו ליומיים, אני עוד פעם אוציא 30 יום. ואנחנו רוצים שאם כן, שתקבלו איזו בחינה של שופט. אז השאלה אם תהליך כזה יכול לקרות או שאנחנו רוצים שאתם כן תלכו לשופט.
<יואל הדר:>
אבל מצד שני לאיש הזה כל כך מפריע, 30 יום לא היה לו את הקו הזה.
<היו"ר ניסן סלומינסקי:>
לא מפריע לו. 

<יואל הדר:>
לא מפריע לו? 
<היו"ר ניסן סלומינסקי:>
מה הוא יעשה? הוא באמת משתמש בזה לפשע, אבל אין לו למי ללכת, הוא מחכה 30 יום, נגמרו 30 היום, אתם לא הלכתם לשופט, הוא אומר: ואללה, וממשיך לעבוד עם המס' הזה. אז אתם אומרים לי: רגע, רגע, אני עוצר אותו עוד פעם 30 יום, וככה יהיה כל הזמן, מה אתם מרוויחים? אתם כל פעם מפסידים יומיים שהוא יכול להשתמש בו, ואתם חוסכים כל פעם ללכת לשופט. זה תהליך שהוא לא טוב, הוא לא רצוי.
<שולי מועלם-רפאלי (הבית היהודי):>
שהוא לא תקין. 

<נעמה מנחמי:>
הוא לא יעיל למערכת.
<שולי מועלם-רפאלי (הבית היהודי):>
נכון, הוא גם לא יביא בעצם למה שאנחנו רוצים.
<היו"ר ניסן סלומינסקי:>
הוא לא רצוי. אנחנו לא רוצים שזה יהיה ככה. ככה אתה יכול להמשיך שנה-שנתיים בלי שופט, בלי כלום, כל פעם תיעשה הפסקה של יומיים, ועוד פעם תיעשה 30 יום. 

<מרב מיכאלי (המחנה הציוני):>
נכון.
<היו"ר ניסן סלומינסקי:>
וזה תהליך שאנחנו לא רוצים שיקרה.
<יואל הדר:>
בוא נדבר על ימים, כי זה לא מעבר לימים. אז אם בתוך 30 יום, נניח, מהפעם, אם בתוך - - 
<ליאור חיימוביץ:>
זה רעיון טוב.
<יואל הדר:>
- - ה-30 יום אז צריך ללכת לבית משפט. אם חלפו 30 יום שזה - - -
<ליאור חיימוביץ:>
אם רצתה המשטרה להוציא צו חדש בתוך 30 יום מיום שפקע הצו, אז היא צריכה ללכת לבית משפט.
<נעמה מנחמי:>
30 כן, 30 לא.
<היו"ר ניסן סלומינסקי:>
30 יום זה הרבה, אתם יכולים לקחת על עצמכם כזה דבר? 

<קריאות:>
- - -

<היו"ר ניסן סלומינסקי:>
בסדר, לא אכפת לי. ואז אם נניח שעברו 10 ימים ואתם רואים שהוא ממשיך לעבוד עם זה? 

<מרב מיכאלי (המחנה הציוני):>
אם זה יהיה יותר מ-30 יום?
<יואל הדר:>
אז צריך ללכת לבית משפט.

<היו"ר ניסן סלומינסקי:>
אז אתם הולכים ישר לבית משפט. אתם לא יכולים בעצמכם.
<מרב מיכאלי (המחנה הציוני):>
לא, זאת לא השאלה. השאלה מה אם עברו 40 יום ואז הם כבר לא צריכים ללכת לבית משפט. 

<ליאור חיימוביץ:>
אז אפשר להוציא צו חדש.

<יואל הדר:>
נכון, אז זה תמיד - - - צו חדש.

<דנה צרנובלסקי:>
אבל האדם יכול ללכת להגיש ערר, צריך לזכור שיש לו זכות לפני כן. 

<היו"ר ניסן סלומינסקי:>
עברו 30 יום ולא ביקשתם, האיש חזר אחרי עשרה ימים.

<מרב מיכאלי (המחנה הציוני):>
אז הם לא צריכים ללכת לבית משפט. 

<ליאור חיימוביץ:>
אז אפשר להוציא צו חדש.

<היו"ר ניסן סלומינסקי:>
עכשיו כדי להוציא - - 
<יואל הדר:>
צריך צו בית משפט.
<היו"ר ניסן סלומינסקי:>
- - אתם צריכים כבר ללכת לבית משפט, אתם לא יכולים להשתמש עוד פעם ב-30 יום.
<יואל הדר:>
בסוף ה-30 יום הראשונים אחרי פקיעת הצו, בית משפט, אחרי זה - - -
<היו"ר ניסן סלומינסקי:>
אז זה בסדר.

<מרב מיכאלי (המחנה הציוני):>
בעיני זה לא בסדר. זה לא הגיוני. 

<היו"ר ניסן סלומינסקי:>
למה? מה רצית שיהיה?

<מרב מיכאלי (המחנה הציוני):>
אני מעדיפה להגביל איזשהו פסק זמן שבתוכו תוכלו להוציא פעם שנייה צו מינהלי, אבל פעם שלישית כבר לא. כי מה שאתה תיארת - - -

<היו"ר ניסן סלומינסקי:>
עוד יותר טוב, הוא מוכן על הפעם הראשונה כבר לקבל על עצמו.

<מרב מיכאלי (המחנה הציוני):>
לא, רק ל-30 יום הוא נותן לעצמו, ואחר כך הוא מרשה לעצמו - - - 

<אסף פרידמן:>
הוא אומר שהחל מהיום ה-31 הוא יוציא צו חדש.
<מרב מיכאלי (המחנה הציוני):>
אחרי היום ה-30 הוא כבר לא צריך. ביום ה-31 הוא כבר לא צריך ללכת לבית משפט, וזה לא הגיוני בעיני. אני רוצה למקרה שליאור תיאר, בדיוק זה, אז אני אומרת אדרבה, קח פעם שנייה צו מינהלי, אבל פעם שלישית כבר - - -

<ליאור חיימוביץ:>
מה אמרתי?

<מרב מיכאלי (המחנה הציוני):>
מה שתיארת קודם, שהמשטרה השתכנעה ואז אחרי עשרה ימים או שבועיים או לא יודעת מה אתם מגלים שהוא בכל זאת - - - 

<ליאור חיימוביץ:>
אבל אם רוצים להוציא צו שלישי לאותו מס' זה חייב להיות בבית משפט. 

<קריאות:>
- - -

<היו"ר ניסן סלומינסקי:>
בסדר, אני מוכן לקבל את זה.

<מרב מיכאלי (המחנה הציוני):>
אבל פעם שנייה יש לך מינהלי.

<ליאור חיימוביץ:>
מקובל.

<מרב מיכאלי (המחנה הציוני):>
מקובל? סבבה.

<היו"ר ניסן סלומינסקי:>
חבר'ה, אני מוכן לקבל את זה, זה עוד יותר טוב ממה שאתה הצעת, אפילו להערכתי. אני מוכן לקבל את זה.

<מרב מיכאלי (המחנה הציוני):>
זה לא בלתי סביר בעיני.
<היו"ר ניסן סלומינסקי:>
בסדר, ההפך, אני מוכן לקבל את זה. שייכתב, אתם תמצאו את הנוסח.

<נעמה מנחמי:>
אז נגיד שניתן לעשות את זה עד פעמיים בטווח של שנתיים? זה מקובל?

<ליאור חיימוביץ:>
למה שנתיים? 
<יואל הדר:>
למה שנתיים, למה להגביל?

<ליאור חיימוביץ:>
אנחנו לא רוצים הגבלה, לא צריך הגבלה של שנתיים. בכלל.

<היו"ר ניסן סלומינסקי:>
אחרי פעמיים הם יצטרכו ללכת לבית משפט.

<שולי מועלם-רפאלי (הבית היהודי):>
אחרי פעמיים צריך בית משפט.
<נעמה מנחמי:>
בעוד חמש שנים פתאום יחזור המצב.

<קריאות:>
- - -

<היו"ר ניסן סלומינסקי:>
נו, אז מה? מה רצית שיהיה?

<נעמה מנחמי:>
הם יצטרכו ללכת לבית משפט? אני חושבת שטווח של שנתיים כן. 

<מרב מיכאלי (המחנה הציוני):>
נעמה צודקת.

<נעמה מנחמי:>
אני לטובתכם.
<מרב מיכאלי (המחנה הציוני):>
נעמה צודקת, היא אומרת, כבר פעמיים הוצאת צו מינהלי.

<ליאור חיימוביץ:>
שיהיה שנתיים, אין הבעיה.

<היו"ר ניסן סלומינסקי:>
טוב, שיהיה שנתיים, בסדר. אחרי פעמיים, אם רוצים להוציא שוב, יצטרכו צו שופט בתוך שנתיים. לכן מוצע לכם שתמיד תנצלו את ה-30 הראשונות. 
<מרב מיכאלי (המחנה הציוני):>
יאללה, אדוני, בוא נתקדם. הלאה.
<דנה צרנובלסקי:>
נעמה, זה לא המנגנון של אישור פרקליט מחוז.
<ליאור חיימוביץ:>
ברור, ברור.

<נעמה מנחמי:>
כן, זה מחליף את זה.

<מרב מיכאלי (המחנה הציוני):>
מחליף.

<יואל הדר:>
גמרנו את סעיף 2?

<היו"ר ניסן סלומינסקי:>
אני רוצה להמשיך.

<יואל הדר:>
לגבי סעיף 2 יש לנו בעיה עם מה שנעמה הציעה, לא עם מה שאנחנו הצענו. 

<היו"ר ניסן סלומינסקי:>
איפה היא הציעה?

<יואל הדר:>
היא הוסיפה משהו שלא היה, שלא נמצא פה.
<ליאור חיימוביץ:>
לא ברור לנו איפה זה הוסף.
<היו"ר ניסן סלומינסקי:>
איפה?

<יואל הדר:>
הנושא של הפרסום, היא אמרה ברבים. גם קבוצת ווטסאפ, צריך להיות ברור שזה ברבים.
<מרב מיכאלי (המחנה הציוני):>
אבל זאת לא החלטה שלנו, זה בדיוק להשאיר פרסום ברבים בשביל שאפשר יהיה להכריע האם קבוצת הווטסאפ היא של - - - 

<יואל הדר:>
ומי יכריע?

<ליאור חיימוביץ:>
אנחנו מוכנים שזה יהיה פרסום.

<יואל הדר:>
לא ברבים.

<ליאור חיימוביץ:>
אין גדרה כזאת ברבים.

<היו"ר ניסן סלומינסקי:>
פרסום. למה ברבים? הבנו את פרסום, מה זה ברבים? חמישה זה רבים? עשרה זה רבים? לא יודע. 

<מרב מיכאלי (המחנה הציוני):>
אז זאת השאלה, מה זה פרסום?

<יואל הדר:>
ווטסאפ זה רבים? 

<ליאור חיימוביץ:>
אם זאת קבוצה אקסקלוסיבית של עשרה-15 איש זה מבחינתי פרסום.

<יואל הדר:>
זה גם פרסום.
<ליאור חיימוביץ:>
זנות יכולה להתפרסם. 

<קריאות:>
- - -

<היו"ר ניסן סלומינסקי:>
רבותיי, סליחה. הגדרנו מהרגע הראשון כי ידעתי שניכנס לזה, הגדרנו שלא הכמות רלוונטית אלא הדרך. הגדרנו את זה בהתחלה. עשינו את ההגדרה בהתחלה עוד לפני שהתחלנו לקרוא. לא חשובות הכמויות של אנשים שנחשפים לזה, אם הדרך היא שיש טלפון שדרכו מגיעים למישהו שמספק, את הטלפון הזה אפשר לנטרל. אם דרך הטלפון הזה מגיעים חמישה אנשים או 1,000 זה לא רלוונטי, וההפך. לכן אני אומר, מה שרלוונטי זה שיש מס' שדרכו מגיעים לספק, שאותו אפשר לחסום. בואו נמשיך הלאה.
<נעמה מנחמי:>
אני חושבת שאולי המבחן יכול להיות אם בעצם כבר יש קשר בין אותם אנשים. זאת אומרת, אם זאת קבוצה של אנשים שאני מתכתבת איתם באופן קבוע - - - 

<ליאור חיימוביץ:>
כל מבחן כזה יכניס אותנו לדיונים והידיינויות אין סופיות בבתי משפט, פשוט ימנעו את המימוש של החוק הזה. אי-אפשר.

<יואל הדר:>
לא צריך להגיד לזה, אסור להגיע לזה. 

<היו"ר ניסן סלומינסקי:>
לא, אבל מה פירוש? אם זאת קבוצה ידועה שעומדת בקשר עם מישהו, אז הם יודעים כבר מי זה המישהו, אז הם לא צריכים את החוק הזה, הם יגיעו למישהו הזה. מה הם צריכים את זה? 
<נעמה מנחמי:>
נכון, בגלל זה אני אומר שזה פרסום שהוא בעצם פרסום לאנשים שהם לא בקשר.
<קריאות:>
- - -

<היו"ר ניסן סלומינסקי:>
ששש, חבר'ה, אני הגדרתי עוד פעם, אני לא מדבר על כמות. אם הדרך היא שיש מס' שדרכו אנשים מתקשרים, הם לא יודעים מי הספק, דרך המס' הזה מתקשרים ומקבלים שירותי זנות או סמים וכו', את המס' רוצים לחסום. זה לא עונש, זאת מניעה, נקודה. כמה אנשים משתמשים במס' הזה כדי לצרוך סמים? יכולים להיות חמישה, יכולים להיות 1,000, לא יודעים. אף אחד גם לא יודע. במידה שיש קבוצה שהיא עומדת מול אדם שהוא חבר שלהם, לא משנה, שהוא מספק להם סמים, לא צריכים את החוק, כי הם יודעים מי האיש, ויגיעו לאיש הזה ויאשימו אותו כי הוא סוחר סמים. לא צריך את החוק הזה.
<יוליה מלינובסקי (ישראל ביתנו):>
אם מס' וירטואלי כזה?
<היו"ר ניסן סלומינסקי:>
אם הם יודעים להתקשר אליו ישירות, אז גם המשטרה תדע.
<דנה צרנובלסקי:>
החשש ממגבלות שתמיד יכולות להיות נסיבות שאנחנו לא חשבנו עליהן, אבל סתם מניסיון לחשוב, אם אני אקים עכשיו – לא אני, מישהו אחר – יקים עכשיו קבוצת שירותי זנות בעיר חיפה - - 
<ליאור חיימוביץ:>
לחברים בלבד, מועדון חברים. 

<דנה צרנובלסקי:>
- - ועכשיו יש לי חברים בקבוצה הזאת, אני אולי לא מכירה אותם, אבל אלו חברים בלבד. 

<קריאה:>
אבל כולם מכירים אחד את השני.

<דנה צרנובלסקי:>
אחר כך אני אבוא ואגיד: סליחה, אני לא פרסמתי את מס' הטלפון, שלחתי את זה לחברים שלי בקבוצת הווטסאפ שהם ממש אוכלוסייה ספציפית של מחפשי זנות בחיפה, אז זה לגיטימי? אז אנחנו לא רוצים לחסום את הטלפון?
<נעמה מנחמי:>
זה ברור שזאת לא הכוונה.
<היו"ר ניסן סלומינסקי:>
בואו נתקדם. הגדרנו את זה נכון.

<ליאור חיימוביץ:>
ברור שזאת המשמעות של רבים. 
<יואל הדר:>
לא הגדרנו אבל הסברנו.

<היו"ר ניסן סלומינסקי:>
הסברנו, כן.
<אוסנת חיטרון:>
אני חושבת שזה נכנס גם לפרסום ברבים, אבל, אוסנת, אם יש לך הצעה.

<אוסנת חיטרון:>
אני רוצה להגיד שהשאלה מה זה פרסום זאת שאלה שעולה עכשיו בהמון הקשרים עם כל עולם הווטסאפ. פרסום זה לא משהו שייחודי לפה. 

<היו"ר ניסן סלומינסקי:>
אוסנת, הסברנו את זה, בסדר. תתקדמי. את יכולה לקרוא את סעיף 3? 

<נעמה מנחמי:>
כבר קראנו את סעיף 3, אז אולי אני אקריא רק את סעיפים (ב) ו-(ג) שבהם יש הצעות לתיקונים.

"(ב)
הוגש כתב אישום בעבירה רשאי בית המשפט הדן בכתב האישום, על פי בקשת תובע, לתת צו המורה למפעיל הסלולרי שעמו התקשר המנוי בהסכם התקשרות לחסום את מספר הטלפון המשמש לפרסום האסור."

נגיד שכרגע זה פרסום אסור.

"או לצוות על הארכת תוקפו של צו חסימה מינהלי".
<מרב מיכאלי (המחנה הציוני):>
רגע, את מציעה להחליף את "לביצוע עבירה" "לפרסום האסור".

<נעמה מנחמי:>
זה בעצם מה שהיה בהצעות החוק הפרטיות, לא שיניתי את זה.

<דנה צרנובלסקי:>
שם דיברו על עבירה ספציפית שהיא פרסום, ואז הפרסום אסור. זאת אומרת שאם אני מזכירה שאין עבירה ספציפית של פרסום - - - 

<יוליה מלינובסקי (ישראל ביתנו):>
אבל כבר קראנו את 3.
<נעמה מנחמי:>
אמרתי שבגלל שהיו בו שינויים ובגלל שקראנו אותו רק בגלל ההקשר של 2, אז אקריא אותו.

<היו"ר ניסן סלומינסקי:>
אז את מקריאה אותו שוב?

<נעמה מנחמי:>
מקריאה רק את סעיפים (ב) ו-(ג) שוב, כי היו בהם שינויים.
<מרב מיכאלי (המחנה הציוני):>
אבל בחוק הזה אנחנו אוסרות על פרסום. 

<דנה צרנובלסקי:>
זה לא החוק הזה, את לא מייצרת עבירה פלילית חדשה.
<היו"ר ניסן סלומינסקי:>
אפשר שהיא תקרא את הסעיף? תקריאי עוד פעם את סעיף (ב). 

<נעמה מנחמי:>
"(ב)
הוגש כתב אישום בעבירה רשאי בית המשפט הדן בכתב האישום, על פי בקשת תובע, לתת צו המורה למפעיל הסלולרי שעמו התקשר המנוי בהסכם התקשרות לחסום את מספר הטלפון המשמש לפרסום של עבירות לפי" - - -
<יואל הדר:>
למה פרסום?

<נעמה מנחמי:>
כי דיברנו על פרסום.
<יואל הדר:>
אבל זה לא רק על זנות, זה בדיוק העניין, זה גם על עבירת סמים.
<מרב מיכאלי (המחנה הציוני):>
אבל הוא לא אסור, זה בדיוק העניין. פרסום של מכירת סמים הוא לא אסור.
<נעמה מנחמי:>
לא הורדתי את המילה אסור. המילים הפרסום אסור היו שם בגלל שזה הגיע מהצעות החוק הפרטיות, אבל אנחנו כבר לא בפרסום אסור, אנחנו בפרסום.
<דנה צרנובלסקי:>
אבל זה גם לא מס' הטלפון משמש לפרסום, כי מס' הטלפון לא משמש לפרסום, אלא הוא מופיע בפרסום.

<נעמה מנחמי:>
נכון, אבל כרגע אני לא יכולה אד-הוק תוך כדי הקראה לנסות לייצר נוסח שהוא מתאים גם וגם.
<יואל הדר:>
למה צריך את המילה פרסום?
<דנה צרנובלסקי:>
צריך להסכים על העיקרון.
<נעמה מנחמי:>
צריך להסכים על העיקרון. אני חושבת שהסכמנו על העיקרון, עכשיו זה עניין של ניסוח.
<היו"ר ניסן סלומינסקי:>
העיקרון היה ברור לנו, הגדרתי אותו פעם ועוד פעם, אז רק תמצאו את הנוסח, ולא אכפת לי שתמצאו את זה אחר כך שתשבו ביניכם. 
<יואל הדר:>
זה לא נורא שגם את הנוסח - - -
<שולי מועלם-רפאלי (הבית היהודי):>
למה המילים לביצוע עבירה ירדו?
<נעמה מנחמי:>
הן לא ירדו, הן יכולות להישאר.
<מרב מיכאלי (המחנה הציוני):>
לדעתי הן יכולות להישאר.

<שולי מועלם-רפאלי (הבית היהודי):>
אלו המילים הנכונות.
<נעמה מנחמי:>
אני אמשיך, כי העיקרון מובן, אז חבל סתם להתעכב על הניסוח. 

<אוסנת חיטרון:>
ננסח אחרי זה.

<מרב מיכאלי (המחנה הציוני):>
בסדר.

<שולי מועלם-רפאלי (הבית היהודי):>
בסדר גמור.

<נעמה מנחמי:>
נמצא נוסח מוסכם, אני ואוסנת, ואם לא אז נחזור אליכם לרוויזיה. אבל אני מאמינה שנצליח למצוא.
<מרב מיכאלי (המחנה הציוני):>
הלאה. "עד תום ההליכים או עד למועד מוקדם". 
<נעמה מנחמי:>
"או לצוות על הארכת תוקפו של צו חסימה מינהלי, עד תום ההליכים או עד למועד מוקדם או מאוחר יותר שיקבע, ושלא יעלה על שנתיים נוספות" – אולי.

אנחנו מדברים על אחרי תום ההליכים, וההצעה לשנתיים הייתה בשל החשש - - - 

<היו"ר ניסן סלומינסקי:>
פעמיים? 

<נעמה מנחמי:>
לא פעמיים.

<מרב מיכאלי (המחנה הציוני):>
זה על משהו אחר, אדוני.
<נעמה מנחמי:>
אנחנו בהליך פלילי עכשיו, ההארכות הולכות וחוזרות של הצו.

<מרב מיכאלי (המחנה הציוני):>
החסימה.
<נעמה מנחמי:>
של צו החסימה. ההצעה של המשרד לביטחון פנים הייתה שאפשר יהיה באמת לחסום כל עוד מתנהלים ההליכים או למועד מוקדם יותר. ואני אמרתי רגע, אבל מה קורה אם מתנהלים ההליכים ומחר הוא מורשע, אבל מוחרתיים המס' הזה יכול לחזור לחיים. אולי נאפשר לבית המשפט לחסום את הקו הזה גם ליום שאחרי ההרשעה והערעור, ולכן הוספתי את המאוחר. כשהוספתי את המאוחר באו בט"פ ואמרו: אבל החשש כשהוספת את המאוחר זה שהחסימה תהיה לצמיתות, ואין כוונה לחסום מס' לצמיתות מאחר שאנחנו חוששים ממצב שבו לאט לאט ייעלמו מספרים. מס' הוא אמצעי שאנחנו לא יכולים להעלים מהעולם כך מעצמו. 
<יואל הדר:>
אם ייעלמו מספרי טלפון – עד כדי כך - - - 
<נעמה מנחמי:>
ולכן אמרתי: אז אולי נחסום את המקסימום שבית המשפט יכול לצוות לאחרי תום ההליכים לתקופה כלשהי, זה יכול להיות שנתיים, זה יכול להיות ארבע, סתם זרקתי מס'. 

<היו"ר ניסן סלומינסקי:>
בסדר, מה הבעיה אם מספרים נעלמים?

<יוליה מלינובסקי (ישראל ביתנו):>
למה שלא לצמיתות? מה הבעיה?
<מרב מיכאלי (המחנה הציוני):>
סליחה, לא הבנתי, מה הבעיה עם צמיתות?
<היו"ר ניסן סלומינסקי:>
לכם יש בעיה עם צמיתות?

<דנה צרנובלסקי:>
זאת עמדת משרד התקשורת, לא עמדת המשרד לביטחון פנים.

<מרב מיכאלי (המחנה הציוני):>
מה הבעיה עם משרד התקשורת?

<יואל הדר:>
הם אמרו שייעלמו מספרים, אני לא יודע, זאת לא תופעה - - -

<ניצן ליבנה:>
יש לנו בעיה עם זה.

<יוליה מלינובסקי (ישראל ביתנו):>
לא יהיו מספיק מספרים?

<ליאור חיימוביץ:>
הם מעוניינים לשחרר את המס'.
<קריאות:>
- - -

<מרב מיכאלי (המחנה הציוני):>
משרד התקשורת, תסבירו את הבעיה.
<היו"ר ניסן סלומינסקי:>
ששש, רק רגע, ניצן ממשרד התקשורת.
<ניצן ליבנה:>
יש לנו בעיה. מספרי טלפון הם משאב מוגבל, והמספרים שייכים למדינה, הם לא שייכים לאנשים שעושים את ההסכם עם חברות הסלולר, ואנחנו מעדיפים שלא ייעלמו מספרים. רוצים שימנעו מלעשות בהם עבירות, אבל שלא ייעלמו המספרים.
<היו"ר ניסן סלומינסקי:>
אבל אם תרצו למכור את זה למישהו אחר בעוד שנה, אתם חייבים להודיע לו שהמס' הזה שימש פעם לתפוצה של סמים. אדם משוגע ייקח את זה.

<ניצן ליבנה:>
אנחנו לא מוכרים את המס'.
<היו"ר ניסן סלומינסקי:>
אתם תיתנו לאדם מס' ששימש נניח להפצת סמים או משהו?
<מרב מיכאלי (המחנה הציוני):>
מספרים הם משאב מוגבל?

<ליאור חיימוביץ:>
יש מספר סופי.
<יואל הדר:>
יש מספר אין-סופי. 

<היו"ר ניסן סלומינסקי:>
תיתנו את זה לאדם תמים שלא יודע? תעבירו לו את זה? תארי לך שפתאום את מקבלת מס' - - -
<יוליה מלינובסקי (ישראל ביתנו):>
אני חושבת שהמספרים האלו צריכים להיות חסומים לצמיתות.
<היו"ר ניסן סלומינסקי:>
נכון.

<ניצן כהנא:>
צריך להזהיר את האדם הזה. זה כמו ארגוני הסיוע שהיום מקבלים טלפונים שהם שואלים: היי, אתם יכולים לסדר לי נשים, כי קוראים לכם מכון וזנות. כתבת בגוגל, נקבל גם טלפונים כאלה. 

<היו"ר ניסן סלומינסקי:>
אתם תמסרו מס' טלפון ששימש לזנות או להפצה, כעבור שנה יקבל את זה אזרח רגיל בלי שהוא יודע איזה מס' הוא קיבל? 

<מרב מיכאלי (המחנה הציוני):>
אז פה אפשר לעשות חמש שנים. שנתיים זה מעט מדיי.
<נעמה מנחמי:>
אז בואו נעשה חמש שנים. חמש שנים נוספות. כולם מרוצים מהשינויים?
<מרב מיכאלי (המחנה הציוני):>
חמש שנים, הלאה.

<היו"ר ניסן סלומינסקי:>
חמש שנים, בסדר.

<קריאות:>
בסדר גמור.

<נעמה מנחמי:>
בסדר. נמשיך.

"אם שוכנע כי חסימת מספר הטלפון חיונית למניעת המשך ביצוע העבירה שבשלה הוצא הצו" - -
כרגע לא נכנס לניואנס הזה.

- - "ורשאי הוא לחזור ולצוות כאמור מזמן לזמן.
(ג)
הוגשה לבית המשפט בקשה להארכת תוקפו של צו חסימה מינהלי לפי סעיפים קטנים (א) או (ב) יתקיים הדיון בבקשת ההארכה בהקדם האפשרי" - -
וההצעה של הייעוץ היא:

- - "ובית המשפט רשאי, על בסיס הבקשה שהוגשה, לקבוע כי הצו המקורי יישאר בתוקפו לתקופה נוספת של 30 ימים מתום התקופה שעליה הורה קצין המשטרה המוסמך".

זה מקובל? לא מקובל?

<דנה צרנובלסקי:>
למעשה יש פה היפוך של ברירת המחדל. דיברנו על זה קודם, אמרנו שמרגע שאנחנו מגישים את הבקשה – ושוב, בהנחה שהאדם לא פנה למשטרה, הוא לא הגיש ערר שהוא היה יכול להגיש ביום הוצאת הצו, יום לאחריו, ובמשך 30 ימים, ומאחר שאנחנו לא שולטים בלו"ז של הנהלת בתי המשפט – ייווצר מצב שנגיש את בקשת ההארכה ובית משפט לא יתפנה לזה, ואז למעשה הצו יפקע כברירת מחדל. זאת ההצעה של הוועדה. ההצעה שלנו הייתה שהצו יישאר לתקופה נוספת, שגם היא תחומה בזמן של 30 ימים.
<מרב מיכאלי (המחנה הציוני):>
זה במקרה שלא הייתה בקשה.
<נעמה מנחמי:>
להגיש בקשת הארכה, בית המשפט לא נדרש אליה.

<היו"ר ניסן סלומינסקי:>
שלא הייתה בקשה. אם יודעים מי זה אז זה סיפור אחר. אין בעיה, תשאירו את זה, בסדר.
<מרב מיכאלי (המחנה הציוני):>
לי אין בעיה עם זה. 

<נעמה מנחמי:>
אז נשארת ברירת המחדל הקודמת שהוצעה.
<דנה צרנובלסקי:>
ולבית המשפט יש כאן פתח להחליט אחרת.
<נעמה מנחמי:>
בסדר. את (ד) ו-(ה) קראנו קודם.

<היו"ר ניסן סלומינסקי:>
רונן.

<רונן לשם:>
שלום, קודם כול אנחנו חושבים שהמטרה של הצעות החוק היא מטרה מאוד מאוד ראויה. אבל אנחנו חושבים שיש פה משהו שצריך לשים אליו לב בשביל שהצעות החוק באמת יהיו תקפות. כיום בתור מפעיל סלולרי אם אני חוסם מנוי, מס' של מנוי, אין לו שום בעיה לנייד את אותו מס' לחברה אחרת. זאת אומרת, אם למשל למנוי יש איזשהו חוב ואנחנו מנתקים לו את המס', הוא יכול לקחת את המס' ולתת אותו לחברה אחרת. 
על כן במידה שאני חוסם – אין לנו איזושהי מערכת נפרדת לחסום מס' לצמיתות, אין דבר כזה וגם רגולציה לא מאפשרת לנו את זה כיום – לכן אני מציע שגם ב-2(א) וב-3(ב) במקום שיהיה המפעיל הסלולרי, אולי אותו הצו צריך להיות מופץ לכל המפעילים הסלולריים שידעו שלא ניתן לחבר מס' מסוים בחזרה.
<היו"ר ניסן סלומינסקי:>
זאת הערה נכונה.

<ניצן ליבנה:>
זה היה הנוסח המקורי של משרד התקשורת.
<דנה צרנובלסקי:>
זה הנוסח המקורי. ביקשנו, והם תיקנו אותנו, אז נוסיף את ההערה הזאת.

<היו"ר ניסן סלומינסקי:>
תוסיפו את זה, זאת הערה נכונה.

<דנה צרנובלסקי:>
חשבנו שקו שנחסם לא ניתן לנייד אותו.
<רונן לשם:>
יש עוד כמה דברים שהייתי רוצה להגיד, שלא נמצאים כרגע בהצעת החוק. אם אתה רוצה, אני אגיד את זה בסוף או עכשיו.

<היו"ר ניסן סלומינסקי:>
תעשה את זה בסוף.

<מרב מיכאלי (המחנה הציוני):>
מהם? למה?

<רונן לשם:>
לצורך העניין, מבחינת עלויות שיש למפעיל הסלולרי משני כיוונים, אם אותו מנוי סלולרי למשל השאיר חובות, שהדבר הזה לא ימנע מבעדי לפעול נגדו למימוש אותן חובות. וגם כמו בחוק נתוני תקשורת, שיש דברים שאני נדרש לאיזושהי פעולה מטעם המדינה, אני מקווה - - - 
<היו"ר ניסן סלומינסקי:>
אם אתה תדע מי זה בעל המס' הם יגידו לך תודה רבה. אדרבה, הם מחפשים את בעל המס'.
<נעמה מנחמי:>
רוב הסיכויים שהמספרים האלה יהיו "פריפייד".
<רונן לשם:>
אני לא מדבר על "פריפייד" וטוקמן, אני מדבר על מנויים סלולריים.
<מרב מיכאלי (המחנה הציוני):>
בסדר, אבל איך זה מונע ממך ללכת להליכים?
<ליאור חיימוביץ:>
זה לא מונע.
<רונן לשם:>
כי זה חוק שותק בעניין הזה.

<יואל הדר:>
בגלל שהוא שותק אין לך בעיה.

<היו"ר ניסן סלומינסקי:>
רבותיי, רונן, נכנסנו כאן ללחץ גדול של זמן שאני לא יודע אם נספיק או לא.

<נעמה מנחמי:>
יש לנו שמונה דקות.

<מרב מיכאלי (המחנה הציוני):>
קדימה, נספיק.
<נעמה מנחמי:>
למען הזהירות נקרא את (ד).
"(ד)
בית המשפט רשאי לדון מחדש בצו חסימה שיפוטי אם ראה כי הדבר מוצדק בשל נסיבות שהשתנו או עובדות שהתגלו לאחר מתן הצו. 

(ה)
על החלטת בית המשפט לפי סעיף זה ניתן לערער לבית המשפט של ערעור, בתוך 30 ימים ממועד מתן ההחלטה.
4. לעניין בקשה למתן צו חסימה שיפוטי, יחולו הוראות אלה:

(1)
הבקשה תוגש בכתב ותיתמך בהצהרה של קצין משטרה מוסמך, וככל הניתן, בעותק מפרסום המודעה;

(2)
המשיבים בבקשה יהיו המפעיל הסלולרי שעמו התקשר המנוי בהסכם התקשרות, וכן המנוי או והמחזיק" - -
אנחנו עוד שנייה נדבר על זה.

- - "ככל שהם קיימים וככל שניתן לאתרם בשקידה סבירה;

(3)
הדיון בבקשה יתקיים במעמד המשיבים, ואולם בית משפט רשאי לתת צו חסימה שיפוטי במעמד צד אחד, אם הוא סבור שהמשיבים שלא התייצבו, הוזמנו כדין ולא התייצבו לדיון;

(4)
לשם החלטתו בבקשה רשאי השופט להיזקק לראיות אף אם אינן קבילות במשפט." 
<יוליה מלינובסקי (ישראל ביתנו):>
מה זה זה? 

<נעמה מנחמי:>
האם זה בסדר מבחינתכם? מקובל?

<דנה צרנובלסקי:>
הפירוט של עותק מפרסום ההודעה ככל הניתן והנושא של המתייצבים כן.
<רונן לשם:>
לנו רק לא ברור מדוע המפעיל הסלולרי צריך להיות משיב בבקשה. אנחנו בעצם זרוע ארוכה של הרגולטור בעניין הזה, אנחנו מקבלים את הצו, למה זה? 

<ליאור חיימוביץ:>
הוא צודק.
<ניצן ליבנה:>
למה אנחנו צריכים להיות - - - הזה?

<רונן לשם:>
למה אנחנו צריכים סתם לשלוח עורך-דין לבית משפט או נציג, זה סתם הוצאות, עלויות.
<ליאור חיימוביץ:>
אין להם say, הם לא יודעים להגיד - - -
<רונן לשם:>
אנחנו מעדיפים שלא להיות צד בסיפור הזה. אנחנו מקבלים צו, פועלים על-פי הצו.
<מרב מיכאלי (המחנה הציוני):>
זה אתם שמתם את זה. 

<היו"ר ניסן סלומינסקי:>
ניצן, מבחינתך אין להם say?

<ניצן ליבנה:>
מבחינתי, אם הם לא רוצים אפשר להוריד את זה.

<היו"ר ניסן סלומינסקי:>
רבותיי, אז תמחקו אותם.
<מרב מיכאלי (המחנה הציוני):>
אנחנו מורידים את החברות הסלולריות.

<נעמה מנחמי:>
אולי כן נבהיר שלצד זה שהם לא משיב, כן צריך להודיע להם הודעה.
<ליאור חיימוביץ:>
גם בבקשת עיקול לא מביאים את הבנק שהחשבון מעוקל בו.
<נעמה מנחמי:>
נכון, אבל אולי כדאי ליידע אותם שקיים דיון.

<דנה צרנובלסקי:>
זאת הייתה הצעת משרד התקשורת.

<קריאות:>
- - -

<מרב מיכאלי (המחנה הציוני):>
אין צורך. נמחקתם, תודה.

<רונן לשם:>
תודה לכם.

<היו"ר ניסן סלומינסקי:>
ששש. מאה אחוז, נמחקתם.
<מרב מיכאלי (המחנה הציוני):>
הלאה.

<נעמה מנחמי:>
"סעיף 5: חומר חסוי

ההסדר המוצע לעניין חומר חסוי"

אני מציינת שההסדר המוצע הוא בסך הכול הסדר סטנדרטי שקיים גם בחוקים האחרים. 
"(א)
בדיון בבקשה למתן צו חסימה שיפוטי וכן בערעור על החלטת בית המשפט לפי הסעיף האמור, רשאי תובע לבקש לפרט או להציג לפני בית המשפט בלבד עובדות או מידע שעליהם הוא מבסס את טענותיו (בסעיף זה – חומר חסוי); בקשה לפי סעיף זה (בסעיף זה – בקשה לאי גילוי חומר חסוי) תוגש בכתב בצירוף נימוקים. 

(ב)
בית המשפט רשאי להיענות לבקשה לאי גילוי חומר חסוי ולהסתמך על החומר החסוי, אם מצא כי גילויו בנוכחות המשיבים עלול לפגוע בחקירה או באינטרס ציבורי חשוב אחר; החומר החסוי יסומן, יוחזר למבקש לאחר העיון והדבר יירשם בפרוטוקול.

(ג)
בית המשפט יודיע למבקש ולמשיב על החלטתו בבקשה לאי גילוי חומר חסוי ורשאי הוא לקבוע שנימוקי ההחלטה, כולם או מקצתם, יהיו חסויים.

(ד)
החליט בית המשפט שלא להיעתר לבקשה לאי גילוי חומר חסוי, רשאי המבקש להודיע כי הוא חוזר בו מהגשת החומר החסוי, ומשעשה כן לא יועמד החומר לעיון המשיבים והשופט יתעלם ממנו לצורך החלטותיו.
(ה)
אם במועד הדיון בבקשה לאי-גילוי חומר חסוי היה תלוי ועומד גם הליך לפי סימן ג' בפרק ב' לחוק המעצרים בעניינו של חשוד בעבירה שבקשר אליה הוגשה הבקשה, לא יחולו הוראות סעיפים קטנים (א) עד (ד) ויחולו על הדיון בבקשה הוראות סעיף 15(ג) עד (ה) לחוק המעצרים.

(ו)
החליט בית המשפט שלא להיעתר לבקשה לאי-גילוי חומר חסוי, רשאי תובע לערער על החלטת בית המשפט בעניין זה בתוך 15 ימים ממועד מתן ההחלטה, לפני בית משפט שלערעור אשר ידון בערעור בשופט אחד.

(ז)
הודיע תובע לבית משפט שהחליט כאמור בסעיף קטן (ו) כי הוא שוקל להגיש ערעור כאמור באותו סעיף קטן, לא יעביר בית המשפט את החומר החסוי למשיבים עד להכרעה בערעור.

(ח)
בדיון בערעור לפי סעיף קטן (ו) רשאי בית המשפט לעיין בחומר החסוי ולקבל פרטים נוספים מהתובע בלי לגלותם למשיבים.
סעיף 6: מימוש הוראה לפי הצו

מפעיל סלולרי יפעל למימושה של הוראה שניתנה בצו חסימה מינהלי או בצו חסימה שיפוטי, באופן מיידי ולא יאוחר מ-24 שעות ממועד קבלתו."
<רונן לשם:>
מבחינתנו זה טיפה בעייתי. אם הצו מתקבל ביום שישי או בשבת אין מי שיבצע את החסימה הזאת.
<יוליה מלינובסקי (ישראל ביתנו):>
לא, אין דבר כזה.
<מרב מיכאלי (המחנה הציוני):>
מה זאת אומרת? אין לכם אנשים? 

<רונן לשם:>
חברה סלולרית עובדת בין - - -

<היו"ר ניסן סלומינסקי:>
הוא צודק, שישי ושבת או חגים צריכים לצאת מהתמונה פה. 
<נעמה מנחמי:>
אז 24 שעות בימי עבודה.

<היו"ר ניסן סלומינסקי:>
ימי עבודה.

<רונן לשם:>
ימי עבודה.

<היו"ר ניסן סלומינסקי:>
אנחנו בשבת לא עובדים, שלא יבואו - - -
<שולי מועלם-רפאלי (הבית היהודי):>
לא שבחוק אחר פתאום הם יבקשו לעבוד בשבת.
<נעמה מנחמי:>
"סעיף 7: ביצוע ותקנות

השר לביטחון הפנים ממונה על ביצוע חוק זה והוא רשאי" - -
ואנחנו נוסיף:

- - "באישור ועדת החוקה, חוק ומשפט של הכנסת (להלן – ועדת החוקה)" - -
אם הוועדה תאשר.

- - "להתקין תקנות לביצועו."
<יוליה מלינובסקי (ישראל ביתנו):>
יש לי תוספת לסעיף 8. אני רוצה להציע לוועדה שהמשטרה תביא – אני רוצה שיהיה דיווח לוועדה פעם בשנה על מה שקורה עם הסיפור הזה.
<מרב מיכאלי (המחנה הציוני):>
חד-משמעית בסדר גמור.
<נעמה מנחמי:>
אז אני מציעה להוסיף דיווח, כפי שנעשה גם בחוקים האחרים שלנו בשנים האחרונות.

<שולי מועלם-רפאלי (הבית היהודי):>
בחוק של חסימות האינטרנט.
<נעמה מנחמי:>
ההצעה שלי זה סעיף דיווח. 
<דנה צרנובלסקי:>
רק הערה קטנה לגבי זה. כשיש סעיף דיווח זה מייצר איזושהי תחושה שכאילו החשש הוא שאנחנו נחסום הרבה מספרים. צריך להבין שגם יש - - - 
<קריאות:>
- - -

<מרב מיכאלי (המחנה הציוני):>
אל תתווכחו על זה, זה הכול, הכול בסדר.
<ליאור חיימוביץ:>
נתונים שנביא בכל מקרה תבקשו, למה צריך בחוק?
<מרב מיכאלי (המחנה הציוני):>
כי ככה, כי אחרת זה לא קורה משני הצדדים.
<היו"ר ניסן סלומינסקי:>
הוספת באישור הוועדה. תקנות באישור הוועדה.

<מרב מיכאלי (המחנה הציוני):>
תאמין לי, פעם בשנה צריך לדווח.

<קריאות:>
- - -

<היו"ר ניסן סלומינסקי:>
רבותיי, חבל. בחוקים האחרונים אנחנו – והיה לנו כאן דיון, לא יודע אם דנה הייתה או לא – גם בחוק הקודם אתמול, יש מצבים שאנחנו כן רוצים דיווח כדי לדעת, לא מעקב, אלא דיווח, וכן להכניס. אני לא רוצה שתבוא לדווח לנו כל שנה במשך 50 השנה הקרובות. לא יודע, אולי דיווח בשנתיים הקרובות, לראות רק עד שזה נכנס. 

<יוליה מלינובסקי (ישראל ביתנו):>
אני רוצה להגיד מה אני רוצה בדיווח. אני רוצה דיווח אחת לשנה: כמה נחסמו, לכמה זמן, כמה שוחררו, וכמה בית משפט שחרר. 

<היו"ר ניסן סלומינסקי:>
אבל את זה לא נכתוב בחוק.
<שולי מועלם-רפאלי (הבית היהודי):>
את זה לא כותבים בחוק, יש את הסדר המסודר שנעשה.
<ליאור חיימוביץ:>
אני חייב לומר שאת כל הנתונים האלה אנחנו תמיד נותנים כשמבקשים מאיתנו גם בלי חובה בחוק.
<יוליה מלינובסקי (ישראל ביתנו):>
אבל אנחנו רוצים שזה יהיה פה.

<מרב מיכאלי (המחנה הציוני):>
בסדר, אנחנו רוצות שזה יהיה.

<שולי מועלם-רפאלי (הבית היהודי):>
אבל בשנים הראשונות אני חושבת שראוי שזה יהיה בתוך החוק. 

<היו"ר ניסן סלומינסקי:>
רבותיי, ששש. יש רגישות מיוחדת אצל המשרד לביטחון פנים בנושא של הדיווח. 
<מרב מיכאלי (המחנה הציוני):>
אז אל תיקחו את זה אישית.

<נעמה מנחמי:>
למדנו שהדיווחים האלה דווקא עוזרים לנו. 

<היו"ר ניסן סלומינסקי:>
אז בשלוש שנים הקרובות אנחנו נבקש פעם בשנה דיווח.
<יואל הדר:>
מקובל.

<שולי מועלם-רפאלי (הבית היהודי):>
ניסן, חמש.
<יואל הדר:>
למה חמש?

<מרב מיכאלי (המחנה הציוני):>
רגע, אדוני, ברשותך, חמש. 

<יואל הדר:>
למה חמש? למה צריך חמש? 

<היו"ר ניסן סלומינסקי:>
חמש זה הרבה. 
<קריאות:>
- - -

<יואל הדר:>
הוועדה תוכל לבקש.

<היו"ר ניסן סלומינסקי:>
הוועדה תוכל לבקש אם היא תרצה.

<מרב מיכאלי (המחנה הציוני):>
הוועדה תוכל, אבל לוועדה יש סדר-יום והיא בלחץ, אז חמש.
<שולי מועלם-רפאלי (הבית היהודי):>
מצוין, אז בואו נשאיר את זה ב"תוכל".
<היו"ר ניסן סלומינסקי:>
טוב, חברותיי רוצות חמש, מה אתם רוצים שאני אעשה.

<נעמה מנחמי:>
אז אולי רק נקרא? עוד לא קראנו את הנוסח המוצע לסעיף 8.
"השר לביטחון הפנים, ידווח, בכתב, לוועדת החוקה, ב-1 במרס מדי שנה, למשך חמש שנים, על מספר צווי החסימה שניתנו לפי סעיף 2 ולפי סעיף 3, תוך ציון מספר הצווים שניתנו להארכת צו לפי סעיף 2. וכן ידווח על מספר צווי החסימה שהוסרו לפני סיום תקופת הצו, בחלוקה לצווים שהוסרו על ידי המשטרה וצווים שהוסרו על ידי בית המשפט, והכל בחלוקה לסוגי עבירות."
<מרב מיכאלי (המחנה הציוני):>
אדוני, ברשותך, אני רוצה להגיד משהו חשוב לפרוטוקול. חשוב שכשהמשטרה דורשת מהחברות הסלולריות לבצע את החסימה, שלא יאמר להם מה הסעיף הספציפי בחוק שבגללו נדרשת החסימה, שאנשים לא יהיו מתויגים, בקיצור, תחת השמות של הסעיפים. זה חשוב.
<שולי מועלם-רפאלי (הבית היהודי):>
כי אם חלה טעות, בסוף זה יכול - - -
<מרב מיכאלי (המחנה הציוני):>
וגם אם לא חלה טעות.

<היו"ר ניסן סלומינסקי:>
ניצן, יש לנו 20 שניות.

<ניצן כהנא:>
רק משפט מאוד מאוד חשוב בגלל שביקשתם לייצר פה כלי יעיל וחשוב, אבל צריך להגיד שחוק מאוד מאוד דומה, חוק סמכויות לשם מניעת ביצוע עבירה שכבר נכנס לתוקף כבר בסוף ספטמבר, עוד לא התחילו להשתמש בו כי עוד לא הוסמכו שוטרים. גם כאן נדרש קצין משטרה מוסמך. אם אנחנו רוצים שהחוק הזה יכנס לתוקף, בטח תיתנו לו זמן. החוק ההוא מספטמבר לא מומש.
<ליאור חיימוביץ:>
פה לא נדרשת הסמכה.
<היו"ר ניסן סלומינסקי:>
לא.

<ניצן כהנא:>
אז מקצין משטרה מוסמך מה נדרש?
<ליאור חיימוביץ:>
דרגה.
<נעמה מנחמי:>
דרגה מסוימת.
<היו"ר ניסן סלומינסקי:>
רבותיי, די. 
<מרב מיכאלי (המחנה הציוני):>
לא הסמכה ספציפית. מה שיותר מטריד אותי פה זה אם יהיה צורך בתקנות. 

<רונן לשם:>
ממש שתי מילים. הצעות החוק הפרטיות כללו סעיף הסרת אחריות מהמפעיל הסלולרי בפעולה על-פי החוק, אנחנו רוצים שגם בנוסח המאוחד יהיה סעיף הסרת אחריות כזה. יש לכם התנגדות? 
<היו"ר ניסן סלומינסקי:>
מה זה הסרת אחריות?

<רונן לשם:>
בהצעות החוק הפרטיות היה סעיף הסרת אחריות.

<ליאור חיימוביץ:>
פה אין צורך. מי שמקיים הוראה של המדינה אז - - -

<קריאה:>
למה צריך סעיף ספציפי?
<רונן לשם:>
זה היה בהצעות החוק הפרטיות, זה הכול.
<קריאות:>
- - -

<קריאה:>
זה לא דרוש.
<נעמה מנחמי:>
לא ברור שזה טוב לכם.

<שולי מועלם-רפאלי (הבית היהודי):>
לא כדאי. בדיוק.

<היו"ר ניסן סלומינסקי:>
רבותיי, ששש, אני מבקש. 
מי בעד לאשר את הצעת החוק הממשלתית שאליה מוזגו שתי הצעות החוק הפרטיות: הצעת חוק חסימת מספר טלפון לשם מניעת ביצוע עבירות, התשע"ח–2018, עם כל השינויים שנעשו פה. ואתם תשבו לנסח את זה ממש בין היום למחר כדי שאפשר יהיה בשבוע הבא להניח. מי בעד? ירים את ידו. 

הצבעה

בעד – פה אחד
הצעת חוק חסימת מספר טלפון לשם מניעת ביצוע עבירות, התשע"ח–2018, אושרה.
<היו"ר ניסן סלומינסקי:>
אושר פה אחד.
<מרב מיכאלי (המחנה הציוני):>
שהחיינו וקיימנו והגיענו.

<שולי מועלם-רפאלי (הבית היהודי):>
תודה רבה. יישר כוח.
<היו"ר ניסן סלומינסקי:>
יישר כוח גם למדינה וגם למגישות. הישיבה נעולה.
<הישיבה ננעלה בשעה 10:59.>
[image: image1.png]